Alhamdulillah ‘done’ tambah hutang – Janna Nick
Oleh SAIRUL ZAMRI MISRANI

19 September 2022, 7:45 pm
PETALING JAYA – “Alhamdulillah atas rezeki kecil ini. Ini yang buatkan saya lebih semangat untuk bekerja.”
Demikian respons ringkas selebriti sensasi Janna Nick sekali gus bersyukur urusan pembelian rumah keduanya berjalan lancar.
Janna atau nama sebenarnya Nurul Janna Muner mengakui, sebenarnya bukan mudah untuk merealisasikan impiannya itu dan perlu banyak pengorbanan.
“Alhamdulillah atas nikmat dan rezeki ini. Bukan mudah untuk nak realisasikan impian ini.
“Lama bekorban dan inilah hasil daripada kerja keras selama ini,” katanya kepada Kosmo!.
Terdahulu, menerusi hantaran dalam Instagram, pelantun lagu Gatal itu berkongsi fotonya sedang duduk di hadapan rumah banglo dua tingkat miliknya tanpa menyatakan lokasi secara spesifik.

“Alhamdulillah done (selesai) tambah hutang. Jomlah kerja lebih keras lagi,” tulisnya.
Melihat dalam ruangan komen, rata-rata pengikut terutama dalam kalangan rakan artis mengucapkan tahniah kepada Janna, 27, atas kejayaanya itu.
“Janna ni patut dijadikan contoh buat anak muda di luar sana. Muda-muda dah ada aset sendiri dan fikir jauh.
“Alhamdulillah tahniah Janna. Awak inspirasi saya untuk beli rumah. Doakan rezeki saya juga nanti walaupun mungkin sekadar rumah biasa,” tulis mereka.
Sebelum ini, Janna turut pernah membeli rumah pertamanya ketika berusia 22 tahun hasil titik peluh sebagai anak seni. – KOSMO! ONLINE


Selebriti bantu jayakan kempen anti fitnah media sosial
Oleh AMREE AHMAD

19 September 2022, 8:13 pm
PUTRAJAYA – Beberapa selebriti terkenal tanah air tampil membantu Jabatan Kemajuan Islam Malaysia (Jakim) dalam menjayakan kempen Hentikan Fitnah Media Sosial anjuran agensi itu dalam usaha mewujudkan suasana harmoni dalam kalangan masyarakat.
Menteri di Jabatan Perdana Menteri (Hal Ehwal Agama), Datuk Idris Ahmad berkata, kempen itu bertujuan membendung penularan peningkatan hantaran palsu dalam kalangan netizen tempatan sejak akhir-akhir ini.
“Kempen ini juga tiada tempoh tamat, malahan kita menyeru agar semua netizen untuk menukar profil dan status media sosial dengan tanda pagar #hentikanfitnahdimediasosial.
“Kami memberi jaminan bahawa pihak Jakim dan semua agensi di bawahnya akan terus bekerja mendidik masyarakat untuk bijak menapis kandungan yang tidak benar,” katanya selepas merasmikan kempen itu di sini tadi.
Idris berkata, langkah berkenaan boleh dianggap seumpama dakwah dalam dunia siber yang perlu digerakkan dengan lebih terancang dan dinamik untuk kesejahteraan keseluruhan netizen.
Antara selebriti yang turut sama dalam kempen itu termasuklah Shuib Sepahtu, Dai’ Adam, M. Subash Abdullah serta pengacara program bicarawara isu agama popular, Forum Perdana Ehwal Islam, Mohd. Hariri Mohd. Daud.

Turut terlibat ialah pempengaruh terkenal kandungan Tik-Tok, Ryan Bakery serta jurubahasa isyarat yang juga pensyarah Universiti Kebangsaan Malaysia, Dr. Syar Meeze Mohd. Rashid. -KOSMO! ONLINE


Putera Mahkota Arab Saudi batal hasrat hadiri istiadat pemakaman Ratu Elizabeth II
Oleh WAN AZHAR WAN ABDULLAH

19 September 2022, 7:30 pm
RIYADH – Putera Mahkota Arab Saudi,  Mohammed bin Salman dijangka membatalkan hasrat menghadiri Istiadat Pengebumian Negara Ratu Elizabeth II selepas jemputan beliau ke London berdepan kritikan hebat aktivis-aktivis hak asasi manusia, lapor portal berita MailOnline, semalam.
Sebaliknya, Putera Turki Mohammed Al Saud yang merupakan salah seorang kerabat diraja akan mewakili Arab Saudi  pada istiadat pemakaman yang berlangsung petang ini  (waktu Malaysia), demikian menurut pengesahan Pejabat Luar Negara Britain.
Jurucakap Pejabat Luar Negara berkata, mana-mana ketua negara yang mempunyai hubungan diplomatik dengan United Kingdom (UK) boleh memilih untuk mewakilkan jemputan itu.
Ada sumber yang mengatakan perubahan itu telah dibuat oleh Arab Saudi.
Ini berlaku selepas kumpulan-kumpulan  hak asasi manusia mengkritik keputusan menjemput Putera Mohammed yang sebelum ini  dituduh  bertanggungjawab mengarahkan pembunuhan wartawan Arab Saudi, Jamal Khashoggi oleh perisikan Barat.
Tunang arwah, Hatice Cengiz, turut mengecam pelawaan kontroversi itu.

Hatice berkata, kehadiran putera mahkota akan mencemarkan nama baik mendiang ratu.
Sentimen tersebut dilaungkan oleh aktivis-aktivis  yang mengatakan,  membenarkan kehadiran pemerintah di belakang tabir  Arab Saudi itu sebagai cubaan ‘membersihkan rekod hitam’ hak asasinya.
Monarki Arab Saudi  itu didakwa ‘meluluskan pembunuhan  Khashoggi’ di Konsulat Arab Saudi di Istanbul pada 2018, demikian menurut dakwaan laporan Agensi Risikan Pusat (CIA).
Putera Mohammed yang menafikan sekeras-kerasnya dakwaan tersebut baru-baru ini berkata, wartawan itu tidak akan menjadi antara 1,000 sasaran utama untuk dibunuh sekiranya benar baginda yang mengeluarkan arahan berkenaan.
Putera mahkota itu adalah salah seorang daripada lebih 500 pembesar asing dan ketua negara yang dijemput untuk istiadat pemakaman Ratu Elizabeth II di Westminster Abbey.
Kedutaan Diraja Arab Saudi mengesahkan Sabtu lepas bahawa Putera Mohammed dalam perjalanan ke London tetapi tidak mendedahkan butiran lawatannya.
Kira-kira 2,000 orang dijangka menghadiri istiadat pemakaman Ratu Elizabeth II termasuk pemimpin dunia, tetamu khas dan ahli keluarga diraja yang lain. – Agensi


Remaja hilang dari rumah ditemui lemas
Oleh AZMI NORDIN

19 September 2022, 7:26 pm
MIRI – Seorang remaja perempuan yang dilaporkan hilang dari rumahnya sejak petang semalam ditemui lemas di Pantai Coco Cabana di sini petang tadi.
Sebelum itu, bapa mangsa menerima maklumat berhubung penemuan barangan milik anaknya, Tan Mei Ling, 15, di kawasan pantai berkenaan pagi tadi.
Menurut Pusat Gerakan Operasi (PGO), Jabatan Bomba dan Penyelamat Malaysia Sarawak, pihaknya menerima panggilan daripada bapa mangsa pada pukul 7.25 pagi yang memohon bantuan mencari dan menyelamat anaknya di pantai tersebut.
“Lelaki itu mendapati barang kepunyaan anaknya seperti beg tangan, telefon bimbit dan sepasang kasut mangsa berada di tepi laut selepas panggilan telefon dijawab oleh orang awam di sekitar kawasan tersebut.
“Pada pukul 11.19 pagi, pasukan penyelamat melakukan pencarian di sekitar kawasan persisiran pantai dan mayat mangsa dijumpai terapung kira-kira 100 meter dari Pusat Kawalan Bomba (PKB) pada pukul 4.30 petang,” katanya dalam satu kenyataan sebentar tadi.
Mayat remaja itu diserahkan kepada pihak polis pada pukul 5.20 petang dan operasi tamat pada pukul 6 petang. – KOSMO! ONLINE


Cuba bakar isteri kerana sering tersenyum bermain telefon bimbit
Oleh KOSMO!

19 September 2022, 8:01 pm
JAKARTA – Gara-gara cemburu melihat isteri asyik bermain telefon bimbit, seorang lelaki di Bogor, wilayah Jawa Barat cuba membakar mangsa hidup-hidup dengan menyimbah minyak petrol ke dalam  bilik tidur mereka, lapor laman berita Suara.com semalam.
Suspek yang dikenali sebagai K itu dilaporkan berang kerana isterinya sering bermain telefon bimbit dengan wajah gembira.
Menyangka isterinya menjalinkan hubungan sulit dengan lelaki lain, suspek bertindak membeli minyak petrol sebelum cuba membakar mangsa, SH.
Setibanya di rumah, suspek menyimbah minyak petrol tersebut ke arah bilik tidur yang mempunyai isterinya ketika itu lalu menyalakan api.
Mangsa dilaporkan terbakar pada bahagian kaki kiri.
Sementara itu, beberapa jiran suspek yang curiga dengan sikap lelaki itu bertindak pantas dengan menangkap dan menyerahkannya kepada polis.

Menurut Ketua Polis Sukamakmur, Iptu Sutopo Pranolo, niat suspek mahu membakar isterinya dapat dihidu jiran tetangga yang curiga melihat dia membeli tiga botol minyak petrol.
“Mereka mendapat tahu suspek mahu menggunakan minyak petrol tersebut untuk membakar mangsa yang ketika itu berada dalam bilik tidurnya,” kata Iptu. – Agensi


Mayat tersangkut pada jaring di dalam bot
Oleh ADNAN IBRAHIM

19 September 2022, 7:08 pm
BATU PAHAT – Mayat salah seorang nelayan yang dilaporkan hilang selepas bot yang dinaiki karam dan tenggelam pada 14 September lalu ditemui tersangkut pada jaring yang terdapat di dalam bot malang itu.
Pengarah Zon Maritim Batu Pahat, Komander Maritim Mohd Haniff Mohd Yunus berkata, mayat mangsa berjaya dibawa naik oleh pasukan penyelam kira-kira pukul 11.45 pagi tadi sebelum dibawa ke Jeti Zon Maritim Batu Pahat.
Katanya, hasil pengecaman ahli keluarga yang turut berada di lokasi mengesahkan mangsa sebagai Te Chia Rong, 38.
“Mayat mangsa yang sampai ke jeti kira-kira pukul 12.30 tengah hari kemudian diserahkan kepada polis untuk tindakan selanjutnya.
“Berikutan itu, kerja-kerja menyelam sedang giat dijalankan untuk mengesan seorang lagi mangsa iaitu Chia Hock Neng,60, yang masih gagal ditemui,” katanya kepada media hari ini.
Pada Rabu lalu, pihak Agensi Penguatkuasaan Maritim Malaysia (APMM) menerima maklumat kejadian sebuah bot nelayan yang karam kira-kira sembilan batu nautika di Perairan Laut Hailam pukul 5 petang.

Dalam kejadian itu, dua lagi kru berjaya menyelamatkan diri dengan terjun ke laut sebelum diselamatkan oleh bot nelayan yang berada berhampiran kawasan kejadian.
Dua lagi kru yang berusia 38 dan 60 tahun dikatakan berada di dalam bot ketika kejadian berlaku menyebabkan mereka gagal menyelamatkan diri. – KOSMO! ONLINE


Moga Shuk jadi bapa yang baik – Rossa Sera
Oleh MOHAMMAD SHAHEMY AZMI

19 September 2022, 8:00 pm
PETALING JAYA – Perkongsian video isteri kepada pelawak dan juga pengacara Shuk Sahar, Rossa Sera dalam InstaStory miliknya memberi bayangan seolah-olah kehidupan rumah tangganya bersama suaminya masih lagi baik dan damai.
Dalam perkongsian tersebut, Rossa atau nama lengkapnya Rossalennah Natassyiah Assahaferah memuat naik video menunjukkan Shuk sedang memeluk dua orang anaknya ketika berada di lapangan terbang sebelum berangkat menunaikan ibadah umrah baru-baru ini.
“GF (teman wanita) Shuk,” tulis Sera merujuk kepada anak-anaknya yang dianggap sebagai ‘kekasih’ kepada Shuk.
Lebih menarik perhatian apabila Sera turut menitipkan doa kepada lelaki itu menerusi sekeping foto ketika Shuk berada di hadapan Kaabah di tanah suci Mekah.
“Kepada Shuk Sahar, jaga diri. Doa banyak-banyak di sana (Mekah). Jadi ayah yang baik. Amin,” tulis Rosa sambil meninggalkan emoji wajah dengan mata berbentuk hati.
Status rumah tangga antara Shuk dan juga Sera sehingga kini bagaimanapun masih menjadi tanda tanya ramai selepas kedua-duanya mengambil pendekatan mengunci mulut tentang status rumah tangga mereka.

Kosmo! sebelum ini melaporkan Shuk atau nama lengkapnya Shukri Mohamed Sahar telah menimbulkan spekulasi ramai selepas berkongsi sebuah video memaparkan kehadirannya di sebuah mahkamah pada Julai lalu.
Manakala Sera pula tampil memuat naik sebuah video seakan-akan mengiayakan dakwaan mereka sudah pun berpisah.
“#akubukanjodohnya #akutitipkandialanjutkanperjuanganku #semogadipermudahkansegalanya,” tulis Shuk sebagai kapsyen video tersebut.
Untuk info, Shuk dan Sera telah mendirikan rumah tangga pada 2015 dan dikurniakan dua orang cahaya mata perempuan iaitu Nur Qurratu Ain, 5 dan Nur Assyifatu Aimi yang kini berusia dua tahun. – KOSMO! ONLINE


Ebit santuni anak punk di Jakarta
Oleh KOSMO!

19 September 2022, 7:15 pm
PETALING JAYA – Pendakwah bebas, Ustaz Ebit Lew berkongsi pengalamannya menyantuni anak-anak punk di Jakarta, Indonesia baru-baru ini.
Ebit dalam satu hantaran di Facebook berkata, beliau berasa sebak apabila berjumpa dengan dua orang anak punk yang penuh bertatu serta kelihatan ganas.
“Sebak sayu rasa jumpa dua orang anak punk ini di Jakarta. Tatu penuh sampai mata putih pun bertatu.
“Mula-mula tengok rasa terkejut. Nampak ganas di jalan,” katanya di sini hari ini.
Menurut Ebit, dia sempat berbual dengan golongan itu sebelum mengajak mereka balik ke rumah kebajikannya, rumah kasih umat di Jakarta.
“Terus ajak berbual-bual dan berkongsi nasihat. Tak sangka mereka menangis.

“Mereka hidup di bawah jambatan dan hidup merata. Kami bawa balik ke rumah kasih umat kami di Jakarta. Makan bersama. Kemudian ajak solat,” katanya.
Menurut Ebit, anak-anak punk itu turut mengaku bahawa kali terakhir mereka menunaikan solat ialah semasa masih kanak-kanak.
“Kami dah tidak solat langsung. Solat zohor bersama tadi. Katanya inilah solat pertama kami setelah sekian lama. Berbual rindu ibu bapa.
“Mereka cuma anak-anak yang baik. Bertambah keluarga kasih umat kami di Indonesia,” tambahnya.
Dalam pada itu Ebit memberitahu, golongan itu turut meluahkan perasaan rindu, kasih dan sayang pada Allah SWT.
“Insya-Allah mereka ingin bersama keluar tiga hari di jalan Allah SWT,” ujarnya. – KOSMO! ONLINE


Sukma 2022: Chun Chen terus tambah koleksi emas
Oleh MUHAMMAD HELMEE RAMLI

19 September 2022, 7:19 pm
KUALA LUMPUR – Gimnas Pulau Pinang, Ng Chun Chen terus menampilkan aksi cemerlang pada temasya Sukan Malaysia (Sukma) MSN 2022 apabila menambah tiga lagi pingat emas menerusi acara akhir apparatus lelaki hari ini.
Kemenangan itu sekali gus menyaksikan atlet kebangsaan tersebut merangkul lima pingat emas pada edisi kali ini selepas turut mencatat keputusan sama dalam acara all-around dan berpasukan lelaki semalam.
Pada acara akhir apparatus lelaki yang berlangsung di gimnasium 3 Majlis Sukan Negara (MSN), Bukit Jalil hari ini, Chun Chen memastikan kemenangan dalam acara senaman lantai, gelang roman serta palang sejajar.
Lebih menarik, emas acara senaman lantai dikalungkan kepada Chun Chen dan atlet Terengganu, Muhammad Sharul Aimy Mohd. Kamaru Hisam selepas kedua-dua gimnas itu berkongsi 13.233 mata.
“Hari ini saya rasa puas hati dengan keputusan keseluruhan kerana sudah buat yang terbaik termasuk saingan semalam. Jika dapat atasi gementar, memang dapat bantu untuk catat markah yang baik.
“Saya fikir acara senaman lantai merupakan bonus untuk saya (kongsi emas) walaupun terpaksa menahan sakit kaki kerana bermain 6 acara berturut-turut hari ini dan semalam,” katanya ketika ditemui sebaik tamat saingan.

Sementara itu, dalam acara gelang roman, Chun Chen tampil cemerlang apabila mencatat 12.867 mata manakala bagi acara palang sejajar, dia melakukan catatan terbaik 13.633 mata.
Mengulas mengenai persaingan dengan Sharul Aimy, atlet berusia 20 tahun itu mengakui dia sukar untuk menewaskan rakan sepasukan kebangsaan tersebut selain menganggap atlet Terengganu itu lawan sukar.
“Dia seorang gimnas yang kuat dan memang susah untuk lawan dia. Bagaimanapun, kita tengoklah siapa yang mampu berdepan tekanan dan dapat menampilkan aksi lebih baik,” ujarnya.- KOSMO! ONLINE
Keputusan Final Apparatus Lelaki
SENAMAN LANTAI
Emas – Ng Chun Chen (Pulau Pinang)
Emas – Muhammad Sharul Aimy Mohd. Kamaru Hisam (Terengganu)
Gangsa – Luqman Al Hafiz Zulfa (Perak)
KEKUDA BERPELANA
Emas – Muhammad Sharul Aimy Mohd. Kamaru Hisam (Terengganu)
Perak – Ng Chun Chen (Pulau Pinang)
Gangsa – Luqman Al Hafiz Zulfa (Perak)
MELOMBOL
Emas – Muhammad Sharul Aimy Mohd. Kamaru Hisam (Terengganu)
Perak – Luqman Al Hafiz Zulfa (Perak)
Gangsa – Ng Chun Chen (Pulau Pinang)
GELANG ROMAN
Emas – Ng Chun CHen (Pulau Pinang)
Perak – Ally Hamuda Abdullah (Sarawak)
Gangsa – Luqman Al Hafiz Zulfa (Perak)
PALANG SEJAJAR
Emas – Ng Chun Chen (Pulau Pinang)
Perak – Luqman Al Hafiz Zulfa (Perak)
Gangsa – Muhammad Sharul Aimy Mohd. Kamaru Hisam (Terengganu)
PALANG TUNGGAL
Emas – Luqman Al Hafiz Zulfa (Perak)
Perak – Ng Chun Chen (Pulau Pinang)
Gangsa – Muhammad Sharul Aimy Mohd. Kamaru Hisam (Terengganu)


Perempuan berpeluk itu bukan saya – Qistina Raisah
Oleh NUR EMIRA SAIZALI

19 September 2022, 7:06 pm
PETALING JAYA – Pelakon remaja Qistina Raisah menafikan individu yang berpelukan dengan seorang lelaki dalam sebuah video tular baru-baru ini adalah dirinya.
Meleraikan persoalan menerusi video TikTok, pemilik nama penuh Nur Qistina Raisah Mohd Kamarol Azri, 14, memberitahu pelik mengapa namanya disebut-sebut sedangkan tidak mengenali pun wanita berkenaan.
“Saya tidak kenal siapa individu dalam video itu malah apakah motif dia memuat naiknya. Itu bukan saya.
“Penjelasan ini dibuat kerana ada komen mengatakan ‘adakah ini budak yang lupa password telefon’, yang itu memang saya tetapi dalam video itu bukan saya,” jelasnya.
Dia yang juga pelakon drama Camelia itu turut menegaskan tidak pernah keluar bersendirian dan pasti akan ditemani ibunya.
“Saya kalau pergi mana-mana, mesti ada ibu sekali. Anda jangan risau tentang saya. Kalau satu hari nanti ternampak saya pun jangan bimbang sebab saya pandai jaga diri.

“Saya masih ada ibu bapa, anda hanya perlu jaga tepi kain sendiri. Kalau orang nampak saya pergi berjanji temu, pasti ibu akan ada sekali,” katanya.
Dalam pada itu, dia turut menasihatkan pemilik video tersebut berhenti menyebarkan sesuatu yang boleh mengundang fitnah.
“Kepada pemilik video dan sesiapa yang komen, jangan buat fitnah kerana takut mereka yang membaca akan percaya serta menyebarkan kepada orang lain.
“Saya tidak mahu menjadi bahan menjadi fitnah sebab kita tidak tahu siapa sebenarnya individu dalam video tersebut,” katanya lagi.
Terdahulu, tular sebuah video memaparkan wanita berpelukan dengan seorang lelaki.
Disebabkan video tersebut, terdapat beberapa individu yang membuat andaian wanita tersebut mirip seperti Qistina kerana memiliki rambut panjang. – KOSMO! ONLINE


Lepasan STPM boleh semak keputusan UA mulai 25 September ini
Oleh MOHD. HUSNI MOHD. NOOR

19 September 2022, 6:25 pm
PUTRAJAYA – Pelajar lepasan Sijil Tinggi Persekolahan Malaysia (STPM) dan sijil setaraf boleh menyemak keputusan permohonan ke universiti awam (UA) bagi sesi akademik 2022/2023 mulai 25 September ini.
Perkara itu dimaklumkan Kementenan Pengajian Tinggi (KPT) menerusi kenyataan akhbar hari ini.
KPT berkata, keputusan boleh disemak secara dalam talian mulai 25 September 2022 pukul 12 tengah hari hingga 4 Oktober 2022, jam 5 petang.
Menurutnya, semakan boleh dibuat menerusi pautan https://jpt.utm.my;
https://jpt.uum.edu.my; https://jpt.unimas.my; https://jpt.ums.edu.my dan https://jpt.umt.edu.my serta melaiui Aplikasi Mobile UPUPocket di telefon pintar.
“Pengesahan setuju termasuk tolak tawaran bermula pada 26 September hingga 4 Oktober 2022 di laman web rasmi UA.
“Surat tawaran rasmi pula akan dikeluarkan oleh UA kepada yang berjaya dan boleh dicetak mulai 26 September 2022 setelah calon membuat pengesahan setuju terima tawaran dalam tempoh yang dinyatakan,” katanya.

Katanya, hanya pemohon yang tidak berjaya mendapat tawaran program pengajian sahaja boleh mengemukakan permohonan rayuan melalui UPUOnline bagi kemasukan ke UA dalam tempoh 10 hari mulai 25 September 2022, pukul 12.00 tengah hari sehingga 4 Oktober 2022, pukul 5 petang.
Jelasnya lagi, tawaran tempat bagi Sesi Akademik 2022/2023 adalah muktamad dan sebarang permohonan pertukaran program pengajian dan UA adalah tidak dibenarkan.
“Dasar pemilihan rayuan adalah tertakluk kepada kekosongan tempat yang ditawarkan mengikut program pengajian selepas pendaftaran pelajar baharu selesai dilaksanakan,” katanya.
Katanya, sebarang pertanyaan boleh diajukan menerusi talian 03- 8870 8200 atau emel ke [email protected]. – KOSMO! ONLINE


RM50 juta perkasa penerbitan filem kenegaraan, perpaduan
Oleh PETAH WAZZAN ISKANDAR

19 September 2022, 5:48 pm
PUTRAJAYA – Dana sebanyak RM50 juta akan disediakan bagi membantu penerbit filem berunsur kenegaraan dan mempunyai eleman perpaduan dalam masa terdekat.
Menteri Komunikasi dan Multimedia, Tan Sri Annuar Musa berkata, beliau telah berbincang dengan Kementerian Kewangan bagi membolehkan satu peruntukan disediakan sebanyak RM50 juta.
Beliau berkata, penggiat industri filem perlu dibantu lebih lagi, bukan sekadar Dana Kandungan Digital (DKD) dan Insentif Penerbitan Filem di Malaysia (FIMI) sahaja.
“Kerajaan mahu galakkan penerbitan pelbagai genre filem serta meraikan mereka yang mempunyai idea kreatif dan saya faham, kos penggambaran sesebuah filem adalah tinggi terutama apabila melibatkan pelbagai perbelanjaan.
“Saya cuba melihat pelbagai peluang supaya ia menjadi fleksibel dan Perbadanan Kemajuan Filem Nasional Malaysia (Finas) boleh pilih filem yang patut diberikan sokongan khas,” katanya selepas merasmikan majlis Pelancaran OST dan Treler Filem SERATUS di sini hari ini.
Annuar berkata, penggiat filem perlu dibantu dan disokong sejak dari proses awal penghasilan filem bagi memastikan ia berkualiti dan setanding filem luar

“Faktor kejayaan sebuah filem juga bergantung kepada lakonan, skrip dan strategi pemasaran maka tiga perkara ini penting untuk majukan filem tempatan.
“Saya percaya industri filem tempatan boleh diangkat ke tahap lebih baik dengan syarat penerbit dan pihak terlibat mestilah bersedia melakukan sesuatu di luar daripada kelaziman,” katanya.
Dalam perkembangan berkaitan, mengulas mengenai Festival Filem Malaysia (FFM) Ke-32 yang akan diadakan di Melaka pada 2 Disember ini, Annuar berkata, buat masa ini, 17 syarikat penerbitan filem luar negara akan menyertainya.
“Festival ini akan menjadi peluang pertemuan antara mereka dengan penggiat industri filem tempatan sekali gus mempromosikan filem tempatan kerana ia akan dihadiri penerbit dan pengarah filem dari luar,” katanya. -KOSMO! ONLINE


Cuaca buruk di beberapa negeri malam ini
Oleh ZULKIFLI MANZOR

19 September 2022, 6:34 pm
PETALING JAYA – Jabatan Meteorologi Malaysia (MetMalaysia) meramalkan cuaca buruk melanda beberapa negeri sehingga pukul 9 malam ini.
Menurut MetMalaysia, amaran ribut petir, hujan lebat dan angin kencang itu dikeluarkan di seluruh Terengganu dan Labuan.
Manakala, bagi Perak amaran sama dikeluarkan ke atas Kinta, Perak Tengah, Kampar, Hilir Perak, Batang Padang dan Muallim.
“Kelantan di Pasir Mas, Jeli, Tanah Merah, Machang dan Pasir Puteh. Pahang di Tanah Tinggi Cameron, Lipis, Raub, Bentong, Temerloh dan Rompin.
“Selangor di Sabak Bernam. Johor di Mersing. Sarawak di Kapit (Belaga), Miri dan Limbang,” kata MetMalaysia dalam satu kenyataan hari ini.
Tambah MetMalaysia, amaran sama turut dikeluarkan ke atas Pedalaman (Sipitang, Kuala Penyu dan Beaufort) dan Pantai Barat (Papar, Putatan, Penampang, Kota Kinabalu, Tuaran dan Kota Belud di Sabah.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
*Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – KOSMO! ONLINE


Angkat berat sangkut doping, PABM ‘tinggalkan’ Sukma MSN 2022
Oleh MUHAMMAD RIDUAN MOHD HANAFIAH

19 September 2022, 6:16 pm
DUA atlet dari dua negeri disahkan gagal dalam ujian doping, sekali gus menjadi punca penganjuran Sukan Malaysia (Sukma) MSN 2022 bagi acara sukan angkat berat ditangguhkan secara tiba-tiba hari ini.
Lebih mengejutkan Persatuan Angkat Berat Malaysia (PABM) turut mengumumkan ‘meninggalkan’ Sukma 2022 selepas tindakan mereka untuk menggantung kontinjen yang terpalit dalam isu doping mendapat bantahan.
Presiden PABM, Datuk Ayub Rahmat mengesahkan perkara tersebut selepas masalah doping sekali lagi mencemarkan imej sukan angkat berat selepas edisi ke-19 di Perak membabitkan tiga atlet yang gagal saringan ujian doping.
“Saya mengesahkan bahawa dua atlet dari dua buah negeri gagal dalam ujian doping. Pendirian PABM jelas kerana dalam mesyuarat khas minggu lepas, semua atlet yang gagal dalam ujian doping akan menyebabkan penglibatan kontinjen negeri terbabit dalam sukan angkat berat digantung.
“Perkara tersebut jelas dan turut mendapat sokongan sebulat suara oleh semua pihak. Bagi PABM ini satu keputusan tepat bagi menjamin masa depan sukan ini di Malaysia dan juga di peringkat antarabangsa.
“Tujuan PABM supaya tiada lagi atlet angkat berat terjebak dengan penyalahgunaan bahan terlarang. Kita tidak mahu pada akhirnya PABM yang menjadi mangsa dipersalahkan.

“Pada mesyuarat bersama pengarah kejohanan, jawatankuasa tertinggi tidak melihat PABM sebagai rakan kongsi yang baik dari segi teknikal malah peranan PABM juga tidak diperlukan.
“Ini adalah pilihan terbaik dan PABM tidak lagi terlibat dalam Sukma 2022. Ia juga adalah hak MSN sendiri untuk meneruskannya. Mereka (MSN) yang membuat keputusan. PABM selaku badan induk sukan ini bertanggungjawab dan daripada pihak kita telah selesai,” kata Ayub semalam.
Jawatankuasa Khas Teknikal Sukma ke-20 memutuskan saingan sukan angkat berat ditunda sehari kepada 20 September berbanding jadual asal yang bermula hari ini.
Menerusi kenyataan ringkas lewat malam semalam, keputusan itu dipersetujui dalam mesyuarat dipengerusikan Ketua Pengarah MSN, Datuk Ahmad Shapawi Ismail dan dihadiri semua wakil Majlis Sukan Negeri.
Pada temasya dwitahunan itu, seramai 126 atlet angkat berat dari 14 negeri akan menyertai temasya sukan itu yang mempertandingkan 16 kategori. – KOSMO! ONLINE


Pinangan anak mami Penang harga tinggi
Oleh NOOR HASLIZA NUSI

19 September 2022, 6:14 pm
GEORGE TOWN – Ramai netizen memberi pandangan dan pendapat berbeza mengenai pemberian wang hantaran tinggi yang bakal dikenakan pasangan lelaki sekiranya ada yang menyimpan hasrat mahu menyunting anak mami Pulau Mutiara.
Ini berdasarkan satu ciapan yang dimuat naik menerusi Facebook Penang Press semalam iaitu: “Betoi ka kalu (kalau) nak (hendak) masuk meminang anak mami Penang harga tinggi? Kadang-kadang pasangan dah (sudah) bincang tetapi family (keluarga) letak tinggi pula kecian (kasihan).
Masing-masing netizen meninggalkan komen berbaur humor termasuk ada yang menganggap sebagai satu mitos.
“Hendak berkahwin bukan bermakna untuk menjual anak dengan harga tinggi. Biarkan semuanya dipermudahkan untuk keselesaan kedua-dua pihak,” komen seorang netizen.
“Harga tinggi-tinggi bukan pasai anak mami, tetapi tradisi nak menunjuk-nunjuk. Padahal masuk anak satu, dua semua jadi tong drum,” seloroh seorang pengguna laman sosial.
“Anak mami ikut harga hidung, lagi tinggi hidung dia lagi tinggi hantaran,” balas seorang lagi netizen.

Hantaran berkenaan pinangan anak mami yang menerima pelbagai maklum balas.
Dalam pada itu, seorang lagi netizen turut meletakkan komen: “Aku tak rasa macam itu pun, bukan Penang saja, malah semua negeri dah naikkan lebih daripada RM20,000 hantaran belanja. Anak dara depa kerja kilang ja pon.”
Sehingga petang ini, ciapan tersebut mendapat 18 perkongsian, 296 komen dan 715 pelbagai reaksi daripada pengguna laman sosial. – KOSMO! ONLINE


Presiden Armenia selamba rakam gambar depan keranda Ratu Elizabeth II
Oleh KOSMO!

19 September 2022, 6:30 pm
LONDON – Presiden Armenia, Vahagn Khachaturyan tanpa segan silu melanggar protokol  rasmi apabila merakam gambar memberi tunduk hormat kepada keranda Ratu Elizabeth II di Dewan Westminster, lapor akhbar Metro UK semalam.
Kejadian tersebut sempat dirakam oleh Badan Penyiaran Britain (BBC) yang membuat siaran langsung upacara penghormatan terakhir itu sejak Khamis lalu.
Salah seorang pembantu peribadi Khachaturyan dilihat mengeluarkan telefon bimbit dan merakam gambar beliau di hadapan keranda Ratu Elizabeth II.
Panduan rasmi kerajaan jelas menyatakan bahawa orang ramai yang masuk untuk memberi penghormatan terakhir tidak boleh merakam video, gambar, menggunakan telefon bimbit atau peranti pegang tangan lain di zon keselamatan atau di dalam Dewan Westminster.
“Semua orang mematuhi peraturan itu dengan betul selain daripada individu ini,” kata seorang sumber kepada akhbar The Sun UK. – Agensi


Demam PRU-15 bermula | 15 MINIT MMTV 19 September 2022
Oleh KOSMO!

19 September 2022, 6:49 pm


Jika saya gagal maknanya MPN juga gagal – PM
Oleh EDDY AQMAL MOHAMED HAMIDI

19 September 2022, 5:58 pm
PUTRAJAYA – Perdana Menteri, Datuk Seri Ismail Sabri Yaakob menegaskan bahawa sekiranya beliau didakwa gagal menguruskan ekonomi negara dengan baik, maka kegagalan tersebut turut melibatkan Majlis Pemulihan Negara (MPN).
Perdana Menteri berkata, tanggungjawab dari segi pengurusan ekonomi merupakan tanggungjawab bersama, malah kerajaan juga menerima nasihat daripada Menteri di Jabatan Perdana Menteri (Ekonomi), Datuk Seri Mustapa Mohamed dan MPN sendiri.
“Tok Pa (Mustapa) ada dengan saya, kita juga ada MPN yang dipengerusikan oleh Tan Sri Muhyiddin Yassin sendiri yang turut memberi nasihat berkaitan ekonomi kepada pihak kerajaan.
“Jadi tanggungjawab itu tanggungjawab bersama, kalau gagal maknanya semua gagal lah termasuk MPN pun gagal juga lah,” katanya kepada pemberita ketika ditemui selepas menyempurnakan Majlis pelancaran Dasar Tenaga Negara 2022-2044 di sini hari ini
Beliau berkata demikian ketika diminta mengulas mengenai perkongsian Muhyiddin di laman Facebook hari ini yang menyuarakan kebimbangan terhadap situasi ekonomi selain mendakwa Ismail Sabri tidak memandang isu tersebut sebagai sesuatu yang penting.
Menurut Ismail Sabri, beliau bagaimanapun tidak mahu mengulas lanjut kerana tidak maklum mengenai perkongsian tersebut dan tidak tahu mengenainya secara terperinci.

“Saya pun tidak tahu apa cerita sebenar kerana belum baca lagi (perkongsian). Ini baru tahu jadi saya belum baca dengan terperinci lagi,” ujar beliau.
Terdahulu, Muhyiddin menerusi perkongsian tersebut menyifatkan ekonomi negara berada dalam keadaan tidak baik dan mendakwa Barisan Nasional kini sedang menekan Perdana Menteri untuk membubarkan Parlimen dengan segera supaya pilihan raya dapat diadakan.
“Mungkin kerana itulah hanya 35 peratus rakyat berpuas hati dengan prestasi Perdana Menteri pada masa ini. Aspek pengurusan ekonomi negara mencatatkan prestasi terburuk dengan hanya 18 peratus berpuas hati.
“Saya belum sampai ke tahap mahu mendesak Perdana Menteri supaya membubar Parlimen.
Tetapi saya pun terfikir, jika beliau terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baharu yang lebih cekap, prihatin dan bebas rasuah dapat dipilih oleh rakyat,” ujar beliau.
Dalam perkembangan lain, Ismail Sabri meminta agar diberi sedikit masa untuk perjumpaan bersama barisan Top 5 termasuk Presiden UMNO, Datuk Seri Ahmad Zahid Hamidi untuk membincangkan tentang tarikh sesuai bagi mengadakan pilihan raya.
“Kita belum bincang lagi bersama Top 5, dan biasanya Top 5 akan berbincang sebelum Mesyuarat Tertinggi (MT). Tarikh MT ditetapkan pada 30 September ini, jadi mungkin petang itu kami akan berbincang.
“Saya mungkin juga bawa isu ini (pilihan raya) ke dalam Kabinet. Mungkin juga akan ada perbincangan tentang ekonomi kerana sudah ada sebut sama ada gagal atau berjaya, mungkin saya akan minta laporan daripada Tok Pa,” katanya. -KOSMO! ONLINE


Lebih 9 juta penduduk Jepun diminta berpindah akibat Taufan Nanmadol
Oleh KOSMO!

19 September 2022, 6:00 pm
IZUMI, Jepun – Berjuta-juta orang berada di bawah amaran perpindahan hari ini ketika Taufan  Nanmadol membawa hujan lebat dan angin kencang di barat daya Jepun selepas tiba di daratan semalam.
Taufan kuat itu semakin lemah sejak tiba di daratan sekitar bandar raya Kagoshima, rantau Kyushu petang semalam tetapi masih menumbangkan pokok-pokok, memecahkan tingkap-tingkap  dan menyebabkan air sungai melimpah.
Badan penyiaran awam NHK melaporkan, seorang mangsa terbunuh dan 50 yang lain cedera ketika ribut itu melintasi  Pulau Kyushu. Setakat ini, pihak berkuasa masih belum mengeluarkan angka korban atau kecederaan rasmi.
Perdana Menteri, Fumio Kishida yang dijadualkan berlepas menghadiri Perhimpunan Agung Pertubuhan Bangsa-Bangsa Bersatu (PBB) hari ini, akan melewatkan perjalanan beliau selama sehari bagi memeriksa kerosakan akibat Nanmadol.
Pegawai-pegawai Agensi Meteorologi Jepun memberi amaran bahawa beberapa kawasan di wilayah Miyazaki menerima taburan hujan sebulan dalam masa hanya 24 jam, menyebabkan sungai-sungai melimpah.
“Walaupun hujan meningkat sedikit, ia boleh menyebabkan paras air meningkat, justeru orang ramai diminta kekal waspada untuk bencana banjir dan tanah runtuh,” kata pegawai kementerian tanah, Yoshiyuki Toyoguchi kepada wartawan.

Walaupun taufan itu membawa angin kencang selaju 234 kilometer sejam, kerosakan yang berlaku setakat ini masih terhad.
Bagaimanapun, kerajaan Jepun mengeluarkan amaran berpindah kepada 9.6 juta penduduk berikutan bencana tersebut.
Amaran itu bukan mandatori, manakala pihak berkuasa sukar menyakinkan penduduk supaya meninggalkan kediaman mereka semasa bencana alam menimpa. – AFP


Hampir 100,000 kenderaan masuk Suke dalam tempoh 24 jam pertama
Oleh NUR HUDA MUSA

19 September 2022, 6:49 pm
PETALING JAYA – Hampir 100,000 kenderaan direkod menggunakan Lebuh Raya Bertingkat Sungai Besi-Ulu Kelang (Suke) dalam tempoh 24 jam pertama selepas fasa pertama pembukaan lebuh raya berkenaan pada 16 September lalu.
Ketua Pegawai Eksekutif Kumpulan Projek Lintasan Kota Holdings Sdn. Bhd. (Prolintas), Datuk Mohammad Azlan Abdullah berkata, sambutan yang diterima itu amat luar biasa dan menjangkaui sasaran purata trafik harian (ADT) Lebuh raya Suke untuk fasa pertama iaitu 80,000 kenderaan sehari.
“Kebanyakan pengguna terawal Lebuhraya Suke terdiri daripada penduduk sekitar yang mengambil kesempatan cuti umum sempena Hari Malaysia untuk merasai sendiri pengalaman perjalanan di atas lebuh raya bertingkat terbaharu di Lembah Klang ini.
“Terima kasih buat pengguna Lebuhraya Suke atas sokongan dan maklum balas yang diberikan kepada kami,” katanya dalam satu kenyataan di sini hari ini.
Dalam pada itu katanya, Prolintas mengambil maklum bahawa terdapat segelintir pengguna lebuh raya yang teruja dan berhenti di laluan kecemasan untuk merakam pemandangan di beberapa lokasi dalam Lebuh raya Suke.
“Kami melarang sama sekali pengguna daripada memberhentikan kenderaan di bahu jalan tanpa alasan kecemasan kerana perbuatan itu adalah amat berbahaya bukan sahaja kepada diri mereka sendiri, malah pengguna lebuh raya lain.

“Aspek keselamatan sentiasa diutamakan oleh Prolintas. Kami cukup berbesar hati dengan sokongan yang diberikan pengguna. Namun, kami berharap agar semua pihak dapat menjaga aspek keselamatan di lebuh raya agar tiada insiden tidak diingini berlaku,” tegasnya.
Katanya, beberapa lokasi panas telah dikenal pasti oleh bahagian operasi Lebuhraya Suke yang menjadi tumpuan pengguna di sepanjang jajaran lebuh raya.
Justeru itu, kon-kon keselamatan telah ditempatkan di lokasi berkenaan untuk membendung pengguna daripada berhenti tanpa alasan kecemasan.
“Unit Polis Bantuan Prolintas atau peronda Suke yang bertugas 24 jam juga melakukan rondaan dengan lebih kerap dan ditempatkan di lokasi-lokasi panas itu.
“Papan tanda ‘Dilarang Berhenti Kecuali Kecemasan’ juga akan dipasang di kawasan dikenal pasti dalam masa terdekat,” tambahnya.
Selain itu, mesej sama akan dipaparkan pada Sistem Mesej Pelbagai (VMS) di sepanjang lebuh raya sebagai peringatan kepada pengguna. – KOSMO! ONLINE


Dua bulan buka klinik gigi haram, wanita didenda RM25,000
Oleh MUHAMMAD SHAHIZAM TAZALI

19 September 2022, 4:49 pm
MELAKA – Tindakan berani seorang wanita warga China membuka sebuah klinik pergigian secara haram membawa padah apabila didenda sebanyak RM25,000 oleh Mahkamah Sesyen di sini.
Hakim Nariman Badruddin menjatuhkan hukuman itu terhadap orang kena saman (OKS), Jiang Jun Ying, 33, yang mengaku bersalah sejurus pertuduhan dibacakan jurubahasa mahkamah.
Mengikut pertuduhan, OKS didakwa menyediakan sebuah klinik pergigian swasta tanpa didaftarkan di bawah Seksyen 27, Akta Kemudahan dan Perkhidmatan Jagaan Kesihatan Swasta 1998 (Akta 586).
Kesalahan itu dilakukan di sebuah premis bernombor di Jalan Laksamana Cheng Ho dalam daerah Melaka Tengah kira-kira pukul 3.25 petang pada 6 Disember 2018.
Bagi kesalahan itu, OKS didakwa mengikut Seksyen 4(1) Akta 586 dan boleh dihukum di bawah Seksyen 5(1)(a) akta yang sama yang memperuntukkan denda maksimum RM300,000 atau penjara tidak melebihi enam tahun atau kedua-dua sekali, jika sabit kesalahan.
Setelah mendengar hujah kedua-dua belah pihak, Nariman kemudiannya menjatuhkan hukuman denda sebanyak RM25,000 atau empat bulan penjara jika gagal berbuat demikian.-KOSMO! ONLINE


Kancil parkir berlapis dikecam
Oleh KOSMO!

19 September 2022, 4:48 pm
PETALING JAYA – Tindakan seorang pemandu meletakkan kenderaanya sesuka hati sehingga menghalang lalu lintas mendapat kecaman orang ramai.
Menerusi sebuah rakaman berdurasi dua minit 35 saat di Facebook Abang Just Sebarkan, tindakan pemandu itu menyebabkan sebuah bas sukar untuk melepasi laluan berkenaan sehingga perlu dibantu oleh orang ramai.
Bagaimanapun, tidak dinyatakan di mana dan bila kejadian itu berlaku.
Tinjauan Kosmo! di ruang komen mendapati, orang ramai berang dengan sikap segelintir pemandu yang gemar meletakkan kenderaan sesuka hati tanpa memikirkan orang lain.
“Paling menyusahkan kereta yang ‘double parking’ (parkir berlapis) macam itu sehingga laluan jadi sempit,” kata Dania.
“Itulah sikap kita tempat tak boleh letak kereta situ juga letak, bukankah menyusahkan orang lain? Bahkan menyusahkan diri sendiri akhirnya, biarlah kita guna akal dan pemikiran yang bijak hidup ini senang kalau dipermudahkan,” kata Wai Hidi.

“Janganlah parkir sembarangan. Ada sebab petak parkir dibuat dan silalah letakkan kenderaan dalam kotak. Jangan menyusahkan orang lain, kalau aku yang bawa bas itu, aku langgar saja,” kata Udin.
Dalam pada itu, orang ramai turut memuji pemandu bas tersebut yang bersabar dan berusaha untuk melalui jalan tersebut dengan berhati-hati.
“Terbaik abang ‘driver’ boleh kawal dalam keadaan macam itu dengan bantuan orang ramai,” kata Eitacomel.
“Terbaik pemandu bas ini, kesabaran yang sangat tinggi,” kata Jaafar.
Sehingga kini, video berkenaan telah ditonton lebih 200,000 kali. – KOSMO! ONLINE


Suspek 6 bulan bebas penjara antara ditahan edar pelbagai jenis dadah
Oleh AZMI NORDIN

19 September 2022, 4:40 pm
PETALING JAYA – Seorang suspek baru enam bulan keluar dari penjara antara yang ditahan mengedar pelbagai jenis dadah seberat hampir 32 kilogram, bernilai kira-kira RM91,610 di dua lokasi iaitu di Damansara dan Damansara Perdana di sini.
Ketua Polis Daerah Petaling Jaya, Mohamad Fakhruddin Abdul Hamid berkata, tangkapan dibuat ke atas dua suspek lelaki tempatan masing-masing berumur 40 dan 31 tahun pada Selasa minggu lepas.
Katanya, bertindak atas maklumat, Bahagian Siasatan Jenayah Narkotik menahan suspek pertama di kawasan tempat letak kereta sebuah pangsapuri.
“Hasil pemeriksaan menjumpai satu kotak di bahagian belakang kereta yang berisi 29 ketulan mampat daun kering dibalut kertas emas dan dua balutan biasa dadah jenis ganja kira-kira 31.4 gram (g).
“Sejurus hasil tangkapan pertama, polis menyerbu sebuah pangsapuri di Damansara Perdana dan menahan suspek kedua dengan merampasi 184 biji pil yaba, syabu 130 g berserta satu penimbang digital,” katanya dalam sidang akbar di Ibu Pejabat Polis (IPD) Petaling jaya, hari ini.
Antara rampasan dadah oleh polis IPD Petaling jaya.
Menurutnya, turut dirampas ialah seutas rantai emas, sebuah kereta jenis Honda City dipercayai dibeli hasil penjualan dadah dan wang tunai berjumlah RM34,5000.

“Kedua-dua yang ditahan positif dadah jenis methamphetamine dan direman selama tujuh hari. Kes disiasat mengikut Seksyen 39B Akta Dadah Berbahaya 1952,” katanya.
Ujarnya lagi, kedua-dua suspek tersebut masing-masing mempunyai sembilan dan dua rekod jenayah lampau berkaitan dadah. – KOSMO! ONLINE


Simpanan bahan api fosil dunia akan melepaskan 3.5 trilion tan CO2 jika digunakan
Oleh KOSMO!

19 September 2022, 4:53 pm
PARIS – Pembakaran simpanan bahan api fosil di Bumi akan membebaskan 3.5 trilion tan gas rumah hijau (C02) atau tujuh kali ganda lebih tinggi berbanding had yang ditetapkan untuk mengekalkan pemanasan global pada takat 1.5 darjah Celsius, demikian menurut inventori awam hidrokarbon semalam.
Aktiviti manusia sejak Revolusi Industri  yang dijana tenaga arang batu, minyak dan gas, telah menyebabkan suhu dunia meningkat hampir 1.2 darjah dan mencetuskan bencana kemarau serta banjir lebih buruk di samping peningkatan paras air laut.
Pertubuhan Bangsa-Bangsa Bersatu (PBB) menganggarkan bahawa baki bajet karbon  Bumi adalah sekitar 360 bilion tan gas C02  atau bersamaan sembilan tahun tahap pengeluaran karbon dioksida semasa.
Bajet karbon merujuk kepada jumlah pencemaran C02  yang boleh dibebaskan ke atmosfera sebelum matlamat suhu 1.5 darjah Celsius seperti dipersetujui di bawah Perjanjian Paris dicabuli.
Inventori diterbitkan oleh Pendaftaran Bahan Api Fosil Global itu bertujuan  memberi penjelasan lebih terperinci mengenai simpanan minyak, gas dan arang batu supaya negara-negara dapat menguruskan fasa peralihan kebergantungan kepada bahan api fosil dengan lebih baik.
Menurutnya, dunia mempunyai lebih 50,000 telaga minyak dan gas di 89 negara dengan sesetengah negara  didapati mempunyai simpanan bahan api fosil mencukupi untuk menjejaskan bajet karbon dunia.

Sebagai contoh, simpanan arang batu Amerika Syarikat menyamai pengeluaran 520 juta tan gas C02. China, Russia dan Australia pula mempunyai simpanan arang batu mencukupi untuk mencabuli matlamat takat suhu 1.5 darjah Celsius
Secara keseluruhan, deposit bahan api fosil dunia adalah tujuh kali ganda lebih tinggi daripada takat pengeluaran C02 bagi mengekalkan bajet suhu pada 1.5 darjah Celsius.
“Kita mempunyai masa amat suntuk untuk menangani baki bajet karbon dunia,” kata Timbalan Pengarah Perjanjian Pengawalan Bahan Api Fosil, Rebecca Byrnes yang membantu menyusun pendaftaran tersebut.
Menurutnya, daripada 50,000 telaga minyak dunia, sumber paling tercemar adalah Telaga Minyak Ghawar di Arab Saudi yang membebaskan sekitar 525 juta tan gas rumah hijau setiap tahun.
Lokasi yang menyumbang pencemaran paling tinggi pula kesemuanya terletak di rantau Teluk atau Russia. – AFP


Bilik anak sudah akil baligh kawasan larangan ibu bapa
Oleh KOSMO!

19 September 2022, 5:23 pm
PETALING JAYA- Setiap anak yang sudah cukup umur atau sudah faham berkenaan aurat dilarang untuk menerjah masuk bilik tidur ibu bapa.
Penceramah selebriti, Ustaz Azhar Idrus berkata, begitu juga dengan ibu bapa, bilik anak mereka yang sudah akil baligh juga merupakan kawasan larangan bagi mereka.
“Kalau anak masih kecil, umur dua tiga tahun itu tidak mengapa sebab dia belum faham lagi larangan atau tahap aurat yang sepatutnya.
“Bilik tidur ibu bapa atau anak merupakan kawasan larangan, kalau nak masuk sekalipun kena bagi salam dan mendapat kebenaran terlebih dahulu,” jelasnya melalui satu video ceramahnya baru-baru ini.
Tambahnya, antara masa yang dilarang anak dan ibu bapa memasuki bilik masing-masing adalah selepas isyak dan sebelum subuh kerana ketika itu adalah masa persendirian.
“Jangan masuk terutamanya selepas isyak dan sebelum subuh, kita kena tahu bab ini kerana itu masa untuk bersendirian.

“Ibu bapa juga sama, kalau anak dah besar jangan main masuk sahaja bilik mereka. Ini adalah satu kesalahan yang biasa orang kita lakukan selama ini,” tambahnya. – KOSMO! ONLINE.


Lelaki mengaku jadikan dua anak kandung hamba seks
Oleh MUHAMMAD SHAHIZAM TAZALI

19 September 2022, 5:03 pm
MELAKA – Seorang lelaki mengaku bersalah di Mahkamah Seksyen di sini, hari ini atas 28 pertuduhan merogol, melakukan seks luar tabii dan amang seksual terhadap dua anak kandungnya, sejak tujuh tahun lalu.
Tertuduh yang berusia 56 tahun itu membuat pengakuan tersebut sejurus kesemua pertuduhan dibacakan oleh jurubahasa mahkamah di hadapan Hakim Nariman Badruddin.
Bagaimanapun, keputusan hukuman terhadap tertuduh ditangguhkan sehingga esok bagi semakan fakta kes.
Mengikut pertuduhan pertama hingga ke-13, tertuduh didakwa telah merogol anak kandungnya yang kini berusia 19 tahun sejak 2015 sehingga 2018 yang mana perhubungan antara mereka tidak dibenarkan undang-undang untuk berkahwin.
Bagi pertuduhan 14 hingga 21, dia yang bekerja sebagai penyelia syarikat pemegang pelaburan didakwa turut melakukan perbuatan sama terhadap anak keduanya yang kini berusia 15 tahun sejak 4 Mei 2019 hingga 5 September 2022.
Bagi semua perbuatan itu, tertuduh didakwa mengikut Seksyen 376(3) Kanun Keseksaan yang memperuntukan hukuman penjara minimum lapan tahun dan maksimum 30 tahun serta 10 sebatan bagi setiap pertuduhan.

Bagi pertuduhan 22 sehingga 26, tertuduh didakwa telah melakukan hubungan seks dengan memasukkan objek ke dalam kemaluan mangsa tanpa kebenarannya dan didakwa mengikut Seksyen 377CA Kanun Keseksaan.
Sabit kesalahan, tertuduh boleh dikenakan hukuman penjara minimum lima tahun dan maksimum 30 tahun dan denda serta sebat.
Dua lagi pertuduhan melibatkan perbuatan amang seksual fizikal dan persetubuhan bertentangan aturan tabii.
Tertuduh didakwa mengikut Seksyen 14 (a) Akta Kesalahan Seksual Terhadap Kanak-kanak 2017 dan dibaca bersama Seksyen 16 akta sama dan Seksyen 16 Kanun Keseksaan.
Kedua-dua kesalahan itu dilakukan antara 24 September 2015 hingga 5 September 2022.
Terdahulu, tertuduh yang tidak diwakili peguam merayu jaminannya dikurangkan dengan alasan menghidap penyakit jantung, penyakit kulit kronik, darah tinggi dan kencing manis.
Hakim kemudian membenarkan tertuduh diikat jamin sebanyak RM96,000 bagi kesemua 28 pertuduhan tersebut.
Dalam pada itu, dalam prosiding berasingan di hadapan Majistret Mazana Sinin, tertuduh turut mengaku bersalah atas pertuduhan mengeluarkan kata-kata ugutan terhadap isteri dan anak-anak di lokasi sama pada 5 September lalu.
Bagi kesalahan itu tertuduh didakwa di bawah Seksyen 506 Kanun Keseksaan yang memperuntukkan penjara maksimum tujuh tahun atau denda atau kedua-duanya.
Mazana bagaimanapun turut menangguhkan keputusan hukuman sehingga esok dan membenarkan tertuduh diikat jamin sebanyak RM4,000. – KOSMO! ONLINE


EPMB jalin usaha sama dengan rakan kongsi antarabangsa
Oleh KOSMO!

19 September 2022, 5:29 pm
PETALING JAYA – EP Manufacturing Berhad (EPMB) telah bekerjasama dengan rakan kongsi antarabangsanya dalam usaha meneroka sektor kredit karbon bagi memenuhi keperluan Kumpulan yang kini telah mempelbagaikan perniagaannya dalam kenderaan elektrik (EV).
Menurut kenyataan yang dikeluarkan di sini, bersandarkan komitmen untuk mengurangkan jejak karbon, EPMB telah memeterai perjanjian dengan  CIS Pride Fund SPC (CIS Pride Fund) dan Sharkgulf Technologies Group Ltd. (Sharkgulf) yang berpangkalan di China.
“Melalui kerjasama tersebut, CIS Pride Fund akan melabur sebanyak  AS$50 juta  (RM226.75 juta) untuk penubuhan infrastruktur pertukaran bateri untuk EV dua roda berjenama Blueshark,” katanya.
EPMB telah bekerjasama dengan Sharkgulf untuk melancarkan EV dua roda berjenama Blueshark di Malaysia dan di seluruh Asia Tenggara.
Selain itu,Kumpulan  telah memeterai perjanjian pelaburan dengan Siraj Holding LLC (Siraj Holding) yang berpangkalan di Abu Dhabi dan Sharkgulf baru-baru ini.
Siraj Holding akan melabur secara berperingkat sekurang-kurangnya AS$50 juta (RM226.75 juta) dalam projek pembuatan kenderaan dua roda berjenama Blueshark daripada EPMB

Kumpulan yang berpangkalan di Abu Dhabi, Emiriah Arab Bersatu (UAE) adalah pembiaya terkenal  yang memiliki pelbagai portfolio serta memiliki jumlah aset kira-kira AS$10 bilion (RM45.3 bilion).
Sementara itu, baru-baru ini juga  EPMB juga telah memeterai memorandum persefahaman (MoU) dengan SJQ Investments LLC yang berpangkalan di Dubai dan Sharkgulf untuk bersama-sama meneroka pengembangan dan pembangunan EV beroda dua untuk pasaran Timur Tengah dan Afrika.
Syarikat juga berusaha untuk menubuhkan pusat pembuatan, jualan dan pengedaran dengan EPMB di Ras Al-Khaimah, Emiriah Arab Bersatu. -KOSMO! ONLINE


Aspirasi Rendah Karbon dijangka tingkatkan KDNK RM13 bilion setahun
Oleh EDDY AQMAL MOHAMED HAMIDI

19 September 2022, 4:56 pm
PUTRAJAYA – Pelaksanaan Aspirasi Rendah Karbon 2040 di bawah Dasar Tenaga Negara 2022-2044 (DTN) dijangka dapat meningkatkan Keluaran Dalam Negeri Kasar (KDNK) negara sebanyak RM13 bilion setahun.
Perdana Menteri Datuk Seri Ismail Sabri Yaakob berkata, pelaksanaannya secara holistik juga dijangka mampu mewujudkan lebih 207,000 peluang pekerjaan baharu di seluruh negara.
“Aspirasi Rendah Karbon 2040 akan dapat membantu mencapai aspirasi negara pada tahun 2050 bagi menghadapi trend yang berlaku dalam peralihan tenaga dan menangani cabaran perubahan iklim.
“Antara beberapa sasaran terpilih yang disasarkan menerusi pelaksanaan aspirasi ini menjelang 2040 adalah perkongsian mod pengangkutan awam bandar sebanyak 50 peratus, penggunaan kenderaan elektrik (EV) sebanyak 38 peratus, standard bahan api alternatif kenderaan berat dengan campuran bahan api B30.
“Kita juga menyasarkan penggunaan gas asli cecair (LNG ) sebagai bahan api alternatif pengangkutan marin sebanyak 25 peratus dan penjimatan kecekapan tenaga oleh industri dan komersial sebanyak 11 peratus serta kediaman sebanyak 10 peratus,” katanya.
Beliau berkata demikian ketika berucap pada Majlis pelancaran Dasar Tenaga Negara 2022-2044 yang turut dihadiri oleh Menteri di Jabatan Perdana Menteri (Ekonomi), Datuk Seri Mustapa Mohamed di sini hari ini.

Menurut Perdana Menteri, sektor tenaga di seluruh dunia sedang berdepan dengan pelbagai cabaran terutamanya permintaan dan kos bekalan tenaga yang semakin meningkat.
“Kedua-dua cabaran ini akan terus memberi tekanan kepada kerajaan untuk menanggung subsidi yang tinggi agar kehidupan Keluarga Malaysia tidak terbeban contohnya bagi tahun 2022, kerajaan dijangka menanggung subsidi tenaga sebanyak RM37.3 bilion bagi petrol, diesel dan gas petroleum cecair (LPG).
“Kerajaan juga menampung subsidi elektrik sebanyak RM5.8 bilion bagi manfaat Keluarga Malaysia serta
memberikan jaminan pembiayaan sehingga RM6 bilion kepada Tenaga Nasional Berhad (TNB), agar operasinya tidak terjejas,” ujar beliau.
Tambah beliau, sehubungan itu, DTN telah digubal dengan mengambil kira perkembangan serta cabaran dalaman dan luaran demi memastikan sektor tenaga dapat terus membangun dengan mampan.
“Sektor tenaga negara bakal membuka lembaran baharu selari di peringkat dunia yang menyaksikan munculnya sektor-sektor baharu seperti mobiliti rendah karbon melalui penggunaan EV, serta penjanaan dan penyimpanan sumber tenaga baharu seperti hidrogen dan tenaga berasaskan bio.
Ujar beliau, bagi mencapai visi dan objektif DTN, sebanyak 12 strategi dan 31 pelan tindakan dikenal pasti berlandaskan empat teras strategik dan lima pemboleh daya untuk dilaksanakan bagi jangka pendek, panjang dan panjang selari dengan pelaksanaan Rancangan Malaysia Lima Tahun.
“Kerajaan bersetuju menubuhkan Majlis Tenaga Negara (MTN) bagi menerajui hala tuju peringkat tertinggi dalam membuat keputusan strategik berkaitan sektor tenaga, kerana strategi dan pelan tindakan DTN merentasi pelbagai sektor dan pihak berkepentingan.
“Saya akan mempengerusikan Majlis Tenaga Negara ini bagi memastikan inisiatif DTN dilaksanakan secara berkesan oleh kementerian dan agensi bertanggungjawab berdasarkan akauntabiliti dan peranan masing-masing,” jelas beliau.
Tambah Ismail Sabri, DTN merupakan ‘living document’ yang dikemas kini setiap tiga tahun dengan semakan dan pertimbangan dilakukan MTN, selari dengan kemajuan teknologi, tahap pencapaian sosioekonomi negara dan keseimbangan trilema tenaga semasa.- KOSMO! ONLINE


Pameran kerjaya dalam bidang E&E tawar 1,000 peluang pekerjaan
Oleh KOSMO!

19 September 2022, 5:43 pm
PETALING JAYA – Talent Corporation Malaysia Berhad (TalentCorp) bakal menganjurkan pameran kerjaya maya berfokus kepada sektor elektrik dan elektronik (E&E) bermula 28 September hingga 30 September ini.
Pameran Kerjaya Maya VCF E& E yang akan berlangsung selama tiga hari itu akan menampilkan keterlibatan lebih daripada 40 syarikat dari sektor E& E yang bakal menawarkan lebih 1,000 peluang pekerjaan.
Ketua Pegawai Eksekutif Kumpulan TalentCorp, Thomas Mathew berkata, TalentCorp menerusi mandatnya berperanan untuk menghubungkan dan meningkatkan kerjasama strategik antara kerajaan, industri dan bakat untuk memastikan ekosistem bakat negara dipacu dan diperkasakan menerusi intervensi strategik dan berimpak tinggi bagi menyokong keperluan bakat serta mencapai aspirasi negara.
“Pelaksanaan VCF E&E ini berdasarkan keperluan guna tenaga semasa sektor ini yang turut bertindak sebagai penyumbang utama ekonomi negara.
“Usaha ini merupakan terjemahan kepada kerjasama strategik TalentCorp, industri dan institusi untuk mengetengahkan peluang pekerjaan tersedia disamping membantu bakat untuk merangka perancangan kerjaya dan keterlibatan mereka dalam sektor ini,” katanya dalam kenyataan yang dikeluarkan di sini.
Matthew menjelaskan, selain meneroka peluang pekerjaan, peserta turut berpeluang untuk berinteraksi bersama majikan melalui sembang langsung secara maya, mendapatkan informasi terkini industri E&E serta menghadiri webinar untuk meningkatkan kebolehpasaran mereka.

Syarikat yang mengambil bahagian dalam pameran kerjaya maya E&E ini termasuklah Intel Malaysia, Keysight Technologies, Plexus Manufacturing, Silterra Malaysia, Vitrox Corporation, Schneider Electric, Flextronics Technology, TF AMD Microelectronics dan Hoya Electronics Malaysia. -KOSMO! ONLINE


Bomba selamatkan remaja perempuan cuba terjun dari bangunan sekolah
Oleh JAMLIAH ABDULLAH

19 September 2022, 5:36 pm
ALOR SETAR – Pujukan anggota bomba berjaya menyelamatkan seorang remaja perempuan yang dipercayai cuba terjun dari bangunan sebuah sekolah di sini hari ini.
Menurut Penolong Pengarah Bahagian Operasi Kebombaan dan Penyelamat Jabatan Bomba dan Penyelamat (JBPM) Kedah, Penguasa Kanan Bomba I Mohamadul Ehsan Mohd Zain berkata, bilik kawalan Balai Bomba dan Penyelamat (BBP) Alor Setar menerima panggilan kecemasan pada pukul 1.53 tengah hari tadi.
Kata beliau, sepasukan anggota dengan sebuah jentera dari BBP Alor Setar diketuai Pegawai Bomba Kanan (PBK) II Anuar Hamid tiba di lokasi tidak lama kemudian dan mendapati pelajar terbabit berada di tingkat tiga bangunan sekolah itu.
“Pasukan bomba mendapati seorang pelajar perempuan berusia 19 tahun dipercayai mengalami tekanan berada di atas bumbung anjung tangga di tingkat tiga bangunan sekolah.
“Tindakan anggota adalah dengan memujuk dan menenangkannya. Mangsa kemudian dibawa turun untuk tindakan kaunseling pihak sekolah,” katanya di sini hari ini.
Tambah beliau, remaja berkenaan yang berjaya diselamatkan diserah kepada pihak sekolah untuk tindakan kaunseling.

Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999 / WhatsApp Talian Kasih di 019-2615999. – KOSMO! ONLINE


Mangsa kebakaran Kampung Cina ditawar lot perniagaan sementara
Oleh TENGKU DANISH BAHRI TENGKU YUSOFF

19 September 2022, 4:10 pm
KUALA TERENGGANU – Seramai 12 peniaga yang menjadi mangsa kebakaran di Kampung Cina di sini semalam bakal ditawarkan lokasi perniagaan sementara di Pasar Besar Kedai Payang di sini pada masa terdekat.
Pengerusi Jawatankuasa Kebajikan, Pembangunan Wanita dan Keluarga dan Perpaduan Nasional Terengganu, Hanafiah Mat berkata, ia membolehkan mereka yang terdiri daripada pengusaha kedai emas, kedai membaiki kunci, kedai kain dan restoran dapat meneruskan kelangsungan perniagaan mereka.
“Kerajaan negeri Terengganu telah berbincang dengan Majlis Bandaraya Kuala Terengganu (MBKT) bagi membenarkan mangsa kebakaran tersebut berniaga buat sementara di Pasar Besar Kedai Payang.
“Buat masa ini, kita tawarkan bantuan wang tunai RM25,000 untuk mereka membina semula premis perniagaan atau menerima rumah baharu bernilai RM60,000 di bawah Program Perumahan Rakyat Termiskin (PPRT) ,” katanya selepas meninjau kesan kebakaran tersebut di Kampung Cina di sini hari ini.
Terdahulu 12 rumah kedai itu musnah dalam kebakaran yang telah menyebabkan kerugian jutaan ringgit pada pukul 8.45 malam semalam.
Begitu pun, Hanafiah mengakui kajian lanjut perlu dilakukan kerana sebahagian daripada 12 rumah kedai terbakar itu dibina di atas tanah kerajaan.

Sehubungan itu, beliau telah mengarahkan Jabatan Kebajikan Masyarakat (JKM) menyediakan laporan terperinci sebelum sebarang keputusan penyerahan bantuan dilakukan.
“Apa pun, kesemua mangsa kebakaran masing-masing telah diberi bantuan awal sebanyak RM1,000,” katanya. – KOSMO! ONLINE


Jasad Richard telah dituntut isteri
Oleh ASLIZA MUSA

19 September 2022, 3:44 pm
IPOH – Jasad juruterbang helikopter jenis Eurocopter EC120B dikendalikan Tsz Kin Richard Chan, 58, telah dituntut isterinya pada pukul 11.15 pagi tadi.
Isteri mangsa dikenali sebagai Leung tiba di pekarangan Jabatan Forensik bagi urusan tuntutan jasad mendiang dengan menaiki Toyota Alphard pada pukul 10.40 pagi.
Wanita warga Hong Kong itu ditemani ahli keluarga dan majikan mendiang.
Leung ketika ditemui berkata, jasad mendiang suaminya akan dibawa ke tempat penyimpanan mayat sementara di Ipoh sebelum upacara pembakaran dijalankan esok.
Katanya, abu mayat mendiang akan di bawa balik ke Hong Kong dalam masa terdekat.
“Satu upacara akan dijalankan terlebih dahulu sebelum jasad suami dibakar dan abu mayatnya dibawa balik (ke Hong Kong),” katanya yang enggan mengulas lanjut.

Mayat Richard Chan berjaya ditemukan pasukan mencari dan menyelamat (SAR) di bahagian kokpit kurang 24 jam helikopter tersebut dilaporkan hilang daripada radar. – KOSMO! ONLINE


Jaga sensitiviti, jangan persenda logo halal
Oleh MARLIA ZAKARIA

19 September 2022, 3:45 pm
KUALA LUMPUR – Semua pihak dilarang keras menyalahgunakan logo halal demi menjaga sensitiviti terutamanya umat Islam.
Menteri Pembangunan Usahawan dan Koperasi, Tan Sri Noh Omar berkata, secara tidak langsung perbuatan tersebut juga dianggap mempersendakan status makanan halal yang diperjuangkan selama ini.
“Kementerian Pembangunan Usahawan dan Koperasi (Kuskop) memang ada jabatan yang bantu usahawan untuk dapatkan logo halal yang diiktiraf Jabatan Kemajuan Islam Malaysia (Jakim).
“Tapi kalau ada penipuan atau pihak tidak bertanggungjawab ambil kesempatan guna logo halal tiruan, kena buat laporan kepada pihak berkenaan,” katanya.
Beliau berkata demikian kepada media selepas berucap pada Majlis Perasmian Festival Makanan Halal Tanpa Tunai, di sini, hari ini.
Tambahnya lagi, sijil dan logo halal mampu menjadi daya tarikan kepada usahawan untuk memajukan lagi perniagaan mereka.

“Kita kena hormati kebebasan beragama dan dalam masa sama, kita lihat hari ini banyak kedai bukan muslim, tapi mereka juga nampaknya berusaha dapatkan logo halal.
“Bila ada logo halal, ia akan memberikan kelebihan kepada kedai makan kerana pelanggan bukan Islam dan Islam tentulah akan masuk,” katanya.
Baru-baru ini, berlaku kekecohan dalam kalangan pengguna media sosial mengenai gula-gula yang didakwa mengandungi unsur babi tanpa logo halal pada pembungkusan.
Namun, Kementerian Perdagangan Dalam Negeri dan Hal Ehwal Pengguna (KPDNHEP) telah mengesahkan tiada gula-gula mengandungi unsur babi seperti yang diperkatakan dijual di pasaran. – KOSMO! ONLINE


Parti politik jangan abai perkara asas, penting dalam manifesto – Mufti
Oleh SAFINA RAMLI

19 September 2022, 3:38 pm
GEORGE TOWN – Menjelang Pilihan Raya Umum Ke-15 (PRU-15) yang dikatakan semakin hampir, Mufti Pulau Pinang mengingatkan semua pemimpin semua parti tentang beberapa perkara asas dan penting yang tidak wajar dipinggirkan dalam penyediaan manifesto setiap parti.
Datuk Seri Dr. Wan Salim Wan Mohd. Noor berkata, perkara-perkara seperti menghormati kedudukan Islam sebagai agama Persekutuan mesti diberi pertimbangan serius di dalam manifesto oleh setiap parti politik yang bertanding nanti.
Datuk Seri Wan Salim Wan Mohd. Noor
“Beberapa saranan saya untuk dimasukkan ke dalam manifesto yang dimaksudkan antaranya menghormati kedudukan Islam sebagai agama Persekutuan dan memberi kebebasan kepada setiap warganegara memilih dan mengamalkan agama yang dikehendakinya.
“Namun pihak berkuasa agama berhak membuat peraturan undang-undang bagi menghalang penganutnya daripada murtad demi memelihara kesucian agama tersebut.
“Selain itu, saya juga menyarankan agar setiap parti memartabatkan bahasa Melayu termasuk usaha mengembalikan tulisan jawi kepada kedudukannya yang asal di dalam kurikulum pendidikan negara yang formal,” katanya dalam kenyataan di sini hari ini.
Menurut Wan Salim, manifesto juga perlu memberi perhatian terhadap perkara-perkara yang tidak mempertikai kedudukan Raja-Raja Melayu, dan hak-hak bangsa Melayu dan Bumiputera.- KOSMO! ONLINE


Kak Lina terlampau aktif, kali ini Nabil bertemu ruas
Oleh KOSMO!

19 September 2022, 3:32 pm
PETALING JAYA – Konsert Gegar Vaganza yang memasuki musim ke sembilan telah membuka tirainya semalam ternyata sedikit berlainan daripada lapan musim sebelum ini.
Bukan daripada pesertanya sahaja yang dipilih daripada penyanyi-penyanyi hebat antaranya Tomok, Roy Kapilla serta Jaclin Victor, malah pemilihan pengacaranya juga menjadi perhatian ramai.
Sebelum ini, gandingan Nabil Ahmad dan Jihan Muse telah meletakkan konsert tersebut berada pada tempatnya sekarang, namun kali ini sedikit berbeza apabila Jihan yang sedang berpantang selepas melahirkan anak digantikan dengan telatah Elly Mazlien.
Jika episod terdahulu, kepetahan Nabil serta gerak gerinya sering ‘dipantau’ oleh Jihan, namun kali ini Nabil pula terpaksa mengambil tugas itu apabila Elly atau Kak Lina dilihat terlalu aktif.
Ramai pengguna media sosial menyifatkan gandingan pengacara kali ini ibarat buku bertemu ruas.
“Puas hati aku tengok GV kali ni, biasa kita akan rasa geram sahaja dengan tindak tanduk Nabil. Kali ini dia pula kena jaga Kak Lina Pom Pom.

“Banyak minggu lagi Nabil kena jaga Kak Lina, merasalah awak Nabil selama ini Jihan ada,” ujar Zura Fezura.
“Aktif sangat Kak Lina semalam, macam nak over shadow Nabil, nak caras kerja Jihan. Apa- apa pun guna peluang yang ada sebaik mungkin.
“GV ini program lain daripada yang lain, memang terhibur tapi janganlah ada dua juara pula nanti,” kata Fara Nadia. – KOSMO! ONLINE


Ratu Elizabeth II kembali ‘bersatu’ dengan cinta sejatinya, Putera Philip
Oleh KOSMO!

19 September 2022, 3:46 pm
LONDON – Istiadat pemakaman Ratu Elizabeth II pada petang ini akan menyaksikan penyatuan semula mendiang dengan cinta sejatinya, Putera Philip yang mangkat pada tahun lalu, lapor akhbar Mirror UK semalam.
Kisah cinta pasangan diraja yang telah melayari bahtera perkahwinan selama 73 tahun ini sangat dikagumi oleh masyarakat dunia.
Ketika Philip mangkat pada April 2021, Elizabeth pernah meluahkan perasaannya kepada salah seorang paderi diraja tentang kesukaran mengucapkan selamat tinggal kepada suami yang disifatkan sebagai kekuatan dan semangat baginda.
Kini, hanya selang setahun ‘perpisahan’ mereka, merpati dua sejoli ini akan kembali ‘bersatu’ dalam Makam Diraja Gereja St. George, Istana Windsor yang turut menempatkan ayahanda, Raja George VI, bonda, Ratu Elizabeth dan abu adindanya, Puteri Margaret.
Keranda Philip dijangka dipindahkan agar kedudukannya bersebelahan mendiang Ratu.
Berikut jadual pengebumian mendiang Ratu Elizabeth II  hari ini :

6.30 pagi: (1.30 tengah hari waktu Malaysia)

Penghormatan terakhir dihentikan bagi memberi laluan kepada upacara keagamaan di Westminster.

8 pagi (3 petang waktu Malaysia)

Pintu Westminster Hall akan dibuka. Kira-kira 2,000 tetamu termasuk pemimpin dunia seperti Presiden Amerika Syarikat, Joe Biden akan mula mengambil tempat duduk.

10.35 pagi (5.35 petang waktu Malaysia)

Keranda Ratu Elizabeth diangkat dari catafalque, sebuah struktur pemakaman di Westminster Hall untuk dibawa menaiki gerabak yang menunggu di pintu utara Dewan Westminster.

10.45 pagi (5.45 petang waktu Malaysia)

Jasad mendiang akan dibawa dengan gerabak senjata sebagai sebahagian daripada perarakan tentera besar ke Dewan Westminster.

10.52 pagi (5.52 petang waktu Malaysia)

Gerabak senjata tiba di West Gate di Westminster Abbey dan Raja Charles III akan mengetuai perarakan mengiringi keranda mendiang.

11.00 pagi (6 petang waktu Malaysia)

Perarakan Pengebumian Negara bermula.

11.55 pagi (6.55 petang waktu Malaysia)

Di penghujung penghormatan terakhir itu, tiupan nafiri Last Post akan berkumandang sebelum seluruh negara bertafakur selama dua minit.

12 tengah hari (7 malam waktu Malaysia)

Lagu God Save the King (Tuhan Selamatkanlah Raja) akan dimainkan disusuli dengan irama muzik sedih.

12.15 tengah hari (7.15 malam waktu Malaysia)

Gerabak senjata yang menempatkan kerandan mendiang akan ditarik ke arah Wellington Arch di Hyde Park Corner berhampiran Istana Buckingham.
Kemudian diiringi Raja Charles, kerabat diraja dan perarakan masuk oleh detasmen angkatan bersenjata kontinjen Komanwel dari 56 negara yang dianggotai ratu.
Loceng besar Big Ben menara jam di Istana Westminster diselang seli dengan das tembakan dilepaskan tanda pada setiap satu minit.

1 petang (8 malam waktu Malaysia)

Keranda yang tiba di Wellington Arch, akan dipindahkan ke kenderaan diraja, bertolak ke Istana Windsor, barat London.

3.06 petang (10.06 malam waktu Malaysia)

Kenderaan diraja tiba di Windsor dan menuju ke istana melalui laluan Long Walk ke istana.

3.40 petang (10.40 malam waktu Malaysia)

Raja dan kerabat diraja menyertai perarakan dari Quadrangle di Istana Windsor sebelum rombongan berhenti di Gereja Kecil St George pada pukul 3.53 petang.

4 petang (11 malam waktu Malaysia)

Penstriman siaran langsung kehadiran kerabat diraja dan wakil-wakil pemimpin negara.
Selepas kira-kira 45 minit, keranda akan diturunkan ke bilik kebal diraja sambil Sovereign’s Piper memainkan lagu.

7.30 malam (2.30 pagi Selasa, waktu Malaysia)

Ratu Elizabeth II akan disemadikan di King George VI Memorial Chapel yang juga tempat persemadian bonda serta ayahanda mendiang Ratu. – Agensi


PRU ketika musim banjir, tidak sesuai – Annuar
Oleh PETAH WAZZAN ISKANDAR

19 September 2022, 3:53 pm
PUTRAJAYA- Pelaksanaan Pilihan Raya Umum (PRU) ketika musim banjir satu tindakan tidak sesuai kerana menjejaskan perjalanan demokrasi dan peranan kerajaan.
Menteri Komunikasi dan Multimedia, Tan Sri Annuar Musa berkata, semua pihak perlu melihat objektif mengadakan PRU yang mana ia adalah hak rakyat dalam sebuah negara yang mengamalkan demokrasi berparlimen.
Tan Sri Annuar Musa
Beliau berkata, apabila mengadakan PRU, aspek kemudahan keluar mengundi, suasana aman dan persekitaran selamat perlu diambil kira.
“Sekiranya kita adakan PRU dalam suasana yang tidak kondusif ia menjejaskan orang keluar undi maka peratusan undi rendah akan membawa imej tidak baik untuk negara dan pembentukan kerajaan kerana ia hanya melibatkan sekumpulan kecil pengundi,” katanya selepas merasmikan majlis Pelancaran Treler Filem SERATUS di sini hari ini.
Annuar Musa berkata, keutamaan kerajaan adalah memastikan keselamatan dan kesejahteraan rakyat.
“Apabila PRU dilaksanakan musim banjir, sudah pasti peranan kerajaan terjejas kerana kerajaan tak boleh fokus politik dulu,” katanya.- KOSMO! ONLINE


Maut kemalangan selepas makan malam bersama rakan
Oleh ROHANA MOHD. NAWI

19 September 2022, 4:00 pm
KOTA BHARU – Seorang pelajar maut selepas motosikal yang ditunggangnya merempuh sebuah kereta di Jalan Wakaf Stan, Kubang Kerian di sini, semasa sedang dalam perjalanan pulang ke rumah selepas makan malam bersama rakannya.
Dalam kejadian kira-kira pukul 12.30 tengah malam tadi, mangsa, Ammar Azhar, 16, meninggal dunia di lokasi kejadian selepas cedera parah pada bahagian kepala dan dada.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa menunggang motosikal jenis Honda C70, manakala rakannya berusia 14 tahun pula menunggang motosikal jenis Yamaha Y15ZR.
Menurutnya, mereka berdua sedang dalam perjalanan dari arah persimpangan lampu isyarat Tok Kenali ke arah Binjai melalui Jalan Wakaf Stan di sini selepas makan malam di Kubang Kerian.
“Semasa tiba di lokasi kejadian, sebuah kereta jenis Proton Wira dipandu seorang lelaki berusia 18 tahun yang berada di tepi jalan di laluan bertentangan secara tiba-tiba memasuki laluan utama secara mengejut.
“Insiden itu menyebabkan mangsa dan rakannya tidak sempat mengelak ekoran jarak yang terlalu dekat sebelum merempuh bahagian pintu hadapan sebelah kiri kereta terbabit,” katanya dalam satu kenyataan di sini hari ini.

Kereta yang terlibat dalam kemalangan di Jalan Wakaf Stan, Kubang Kerian dekat Kota Bharu tengah malam tadi. FOTO IHSAN POLIS
Menurut Mohd. Rosdi, kedua-dua remaja terjatuh dari motosikal masing-masing sebelum mangsa meninggal dunia di lokasi kejadian.
Katanya, rakan mangsa pula mengalami kecederaan parah apabila kedua-dua belah tangan dan pahanya patah sebelum dihantar ke Hospital Universiti Sains Malaysia, Kubang Kerian untuk rawatan lanjut.
“Siasatan mendapati, kemalangan itu berpunca daripada kecuaian pemandu kereta yang gagal memastikan keadaan selamat sebelum memasuki laluan utama untuk bergerak ke arah Binjai,” katanya.
Tambahnya, kes disiasat mengikut Seksyen 41(1)Akta Pengangkutan Jalan 1987. – KOSMO! ONLINE


Siti Nurhaliza ‘hilang suara’, alami mild bronchitis
19 September 2022, 4:15 pm
PETALING JAYA – Akibat diserang batuk-batuk sejak beberapa hari lalu, penyanyi tersohor negara, Datuk Seri Siti Nurhaliza kini berdepan masalah bronkitis atau flu dada.
Ujar Siti atau nama lengkapnya, Siti Nurhaliza Tarudin, 42, beliau terpaksa menyerah diri melakukan rawatan imbasan X-ray akibat kerap mengalami batuk pada waktu tengah malam.
“Baik kita buat X-ray ya. Tak tahan dah batuk-batuk tengah malam,” kongsinya dalam hantaran InstaStory.
Selepas selesai menjalani imbasan X-ray sebentar tadi, penyanyi lagu Aku Bidadari Syurgamu itu memaklumkan, beliau disahkan mengalami bronkitis tahap sederhana akibat kesan jangkitan Covid-19.
Disebabkan itu, Siti terpaksa menggunakan inhaler selain dibekalkan beberapa ubat-ubatan lain.
“Mild bronchitis kesan Covid-19. Kena guna inhaler ya. Semoga cepat sembuh, amin,” tulisnya dalam hantaran berbeza.

Sejak beberapa hari lalu, Siti berkongsi keadaannya yang tidak berapa sihat menerusi sebuah video ketika menghadiri majlis sambutan ulang tahun jenamanya, BeauSiti yang ketiga.
Siti memaklumkan, suaranya ‘hilang’ dan kedengaran garau gara-gara batuk berterusan.
Pada masa sama, anak keduanya Afwa juga mengalami demam dan tidak dapat tidur sehingga turut mengganggu tidurnya kerana berjaga malam.
“Jadi ibu kadang-kadang masa tak cukup, jaga anak. Afwa demam tak tidur, saya pun ikut tak dapat tidur. Hilang suara saya, lagipun memang ada batuk sikit,” katanya dalam video tersebut yang dimuat naik baru-baru ini.
Malah keadaan suara penyanyi itu yang tampil membuat siaran langsung dalam Instagramnya empat hari lalu dilihat semakin teruk sehingga menyukarkannya bercakap.
Sebelum ini pada Ogos lalu, Siti mendedahkan beliau baru sahaja sembuh daripada dijangkiti Covid-19 selepas pulang bercuti dari London. – KOSMO! ONLINE


Kuskop pertimbang lanjutan moratorium
Oleh MARLIA ZAKARIA

19 September 2022, 4:18 pm
KUALA LUMPUR – Kementerian Usahawan dan Koperasi (Kuskop) akan mempertimbang untuk melanjutkan moratorium kepada usahawan Perusahaan Mikro, Kecil dan Sederhana (PMKS) di bawahnya yang masih terjejas akibat pandemik Covid-19.
Menterinya, Tan Sri Noh Omar berkata, namun pemberian moratorium itu akan diberikan secara bersasar mengikut kes tertentu.
“Kita faham ada yang baru nak bangkit, kita boleh pertimbangkan kalau usahawan-usahawan ini memerlukan lagi moratorium kita akan bagi, tapi bank komersil itu di luar bidang kuasa kita.
“Bawah Kuskop kita ada 11 agensi termasuk Bank Rakyat dan SME Bank. Lanjutan itu termasuk kepada usahawan yang terlibat dalam kes mahkamah dan muflis yang akan kita tangguhkan dulu sampai hujung tahun untuk bagi mereka bangkit kembali,” katanya kepada media pada Majlis Perasmian Festival Makanan Halal Tanpa Tunai, di sini hari ini.
Sebelumnya, Pengerusi Majlis Pemulihan Negara (MPN), Tan Sri Muhyiddin Yasin telah mengusulkan cadangan supaya PMKS diberikan moratorium khas berikutan sektor itu masih belum pulih sepenuhnya akibat pandemik Covid-19.
Sementara itu, Noh turut memuji usaha Bank Rakyat dalam memperkukuhkan inisiatif transaksi tanpa tunai menerusi Festival Makanan Halal Tanpa Tunai yang berlangsung selama lima hari bermula hari ini.

Beliau berkata, program ini sejajar dengan hasrat kerajaan untuk meningkatkan tahap kecelikan kewangan daripada tunai kepada platform tanpa tunai dalam kalangan Keluarga Malaysia.
“Saya harap setiap usahawan menggunakan platform tanpa tunai untuk mengembangkan perniagaan dengan memanfaatkan teknologi yang ada.”
“Saya difahamkan penganjuran festival kali kedua ini menyasarkan jualan RM1 juta sejak pandemik tahun 2020 lalu,” katanya. – KOSMO! ONLINE


Penumpang mengamuk cuba pecah tingkap ketika pesawat di ruang udara
Oleh KOSMO!

20 September 2022, 10:00 pm
ISLAMABAD – Seorang penumpang yang marah menimbulkan kekecohan di dalam pesawat yang sedang dalam penerbangan ke Dubai dengan cuba memecahkan tingkap kaca sekali gus merisikokan nyawa beratus-ratus penumpang lain, lapor akhbar Daily Star semalam.
Lelaki itu pada awalnya bertengkar dengan kru kabin, manakala pertengkaran mereka tidak lama kemudian bertukar fizikal apabila dia cuba merosakkan bahagian dalam pesawat.
Pesawat itu berlepas dari Peshwar, Pakistan pada 14 September lalu. Penumpang lain berada dalam ketakutan selepas lelaki itu mula menendang tingkap.
Lelaki yang dikatakan mengalami masalah mental itu tiba-tiba menumbuk dan menendang tempat duduk di dalam pesawat PIA penerbangan PK283.
Dia menyerang kru kabin yang cuba menenangkannya dan mengelak penumpang lain daripada panik.
Mereka akhirnya berjaya menahan lelaki itu dengan mengikat tangan dan kakinya.

Kru kabin kemudian memaklumkan kejadian itu kepada juruterbang yang seterusnya menghubungi pengawal trafik udara dan meminta bantuan keselamatan.
Selepas mendarat, penumpang itu diiring keluar daripada pesawat dan ditahan oleh anggota-anggota keselamatan di lapangan terbang Dubai, demikian menurut saluran berita BaaghiTV.
“Insiden itu berlaku pada 14 September (2022) dan penumpang itu diusir daripada penerbangan yang sama selain disenaraihitamkan oleh Syarikat Penerbangan Antarabangsa Pakistan (PIA),” kata PIA. – AGENSI


Ramai bersyukur terima pembayaran Bantuan Keluarga Malaysia
Oleh KOSMO!

20 September 2022, 10:55 pm
PETALING JAYA – Sejumlah 8.7 juta pemohon Fasa 3 dan rayuan Bantuan Keluarga Malaysia (BKM) mula menerima pembayaran secara berperingkat hari ini.
Tinjauan Kosmo! di laman sosial mendapati kebanyakan penerima sudah mula menikmati pembayaran tersebut yang dikreditkan ke dalam akaun mereka sejak malam tadi.
Rata-rata ramai mengucapkan syukur dan menarik nafas lega atas bantuan tersebut.
“Alhamdulillah, bolehlah buat belanja sedikit dan bayar hutang rakan terdekat, kata seorang pengguna di Facebook.
“Syukur, masuk RM900. Dapatlah bawa keluarga jalan-jalan bulan ini,” ujar Taufiq.
Terdahulu, Perdana Menteri, Datuk Seri Ismail Sabri Yaakob memaklumkan bahawa pembayaran Fasa 3 dan rayuan BKM akan dikreditkan mulai 20 hingga 27 September ini.

Bagi BKM Fasa 3, setiap penerima sedia ada akan menerima sehingga RM900 manakala lebih 80,000 pemohon rayuan BKM menerima sehingga RM2,350 mengikut kategori kelayakan masing-masing. – KOSMO! ONLINE


Sukma: Chan Yiwen tamatkan dominasi Kedah
Oleh MUHAMMAD ZUHAILY BADLISHAH

20 September 2022, 9:31 pm
HASRAT skuad skuasy Kedah untuk meneruskan penguasaan dalam acara perseorangan wanita buat edisi kali ketiga berturut-turut pada temasya Sukan Malaysia (Sukma) 2022 tidak kesampaian.
Ia selepas Aira Azman tewas 2-3 kepada pilihan kedua kejohanan, Chan Yiwen dari Wilayah Persekutuan dengan keputusan 3-11, 11-8, 11-3, 5-11, 4-11 pada final di Pusat Skuasy Jalan Duta, Kuala Lumpur semalam.
Bagi Yiwen, kemenangan itu amat bermakna buatnya selepas terlepas pingat emas empat tahun lalu gara-gara tewas di tangan kakak Aira iaitu Aifa Azman pada final Sukma 2018 di Ipoh, Perak.
“Saya tidak berasa selesa pada bahagian betis pada awal perlawanan. Saya juga lebih banyak fikirkan keadaan badan daripada permainan sendiri.
“Saya mula hilang fokus menyebabkan saya tewas pada set kedua dan ketiga. Namun, rakan-rakan beritahu saya ia bukan pengakhiran dan percaya dengan diri sendiri.
“Akhirnya saya berjaya mencuri satu pingat emas Kedah hari ini. Saya tak mahu terlepas emas lagi memandangkan ini adalah Sukma terakhir,” kata Yiwen, 21, yang berada di ranking ke-74 dunia.

Emas perseorangan wanita di pentas Sukma selama ini didominasi sepenuhnya oleh Pulau Pinang menerusi Datuk Nicol Ann David (1998, 2000, 2002), Low Wee Wern (2006, 2008, 2010), Low Wee Nee (2012) dan Vanessa Raj (2014).
Giliran Kedah pula memonopoli pentas Sukma selama dua edisi berturut-turut menerusi S. Sivasangari pada 2016 dan Aifa empat tahun lalu.
Bagaimanapun, kekecewaan Kedah diubati dengan kejayaan memenangi emas dan perak perseorangan lelaki selepas Ong Sai Hung menang 3-1 ke atas Muhammad Hafiz Zhafri Abdul Harif (11-7, 11-5, 5-11, 11-6). – KOSMO! ONLINE


Lelaki serang, tetak bekas isteri di tepi jalan
Oleh KOSMO!

20 September 2022, 9:30 pm
JAKARTA – Sebuah klip video tular di media sosial Indonesia memaparkan perbuatan seorang lelaki menetak muka seorang wanita yang dipercayai bekas isterinya secara membabi buta sehingga mangsa mengalami cedera parah, lapor laman berita Suara.com.
Video tersebut dimuat naik dalam akaun Instagram @kabarnegri.
Jenayah itu dikatakan berlaku di Desa Dagang Kerawan, wilayah Sumatera Utara.
Seorang lelaki dilihat berulang kali memukul seorang wanita dengan menggunakan senjata tajam selepas mangsa terjatuh daripada sebuah motosikal.
Kejadian itu berlaku pada waktu siang dengan banyak kenderaan dilihat lalu lalang di lokasi berkenaan.
Sebilangan  penduduk didengari menjerit ketika mangsa diserang. Ketika mereka cuba menghampiri kawasan itu, pelaku melarikan diri ke tengah sawah.

Suspek dikatakan bernama Sumartono, manakala mangsa ialah Dewi Dahliana dan berusia 50 tahun.
Mangsa diserang lelaki berkenaan ketika hendak pulang ke rumahnya dengan menaiki motosikal selepas selesai membeli barang keperluan.
Video itu  mendapat perhatian netizen di ruangan komen.
“Kenapa diam sahaja tidak dibantu, malah menjerit,” kata seorang netizen.
“Yang merakam video kenapa tak bergegas membantu,” komen netizen lain. – AGENSI


Pembeli makanan ‘home-made’ disaran rujuk FoSIM
Oleh AMRAN MULUP

20 September 2022, 9:21 pm
MELAKA – Pelancong yang berkunjung ke negeri ini serta ingin membeli makanan daripada pengusaha makanan sediaan di rumah (home-made) digalakkan melayari aplikasi Food Safety Information System of Malaysia (FoSIM).
Pengerusi Jawatankuasa Kesihatan dan Anti Dadah Melaka, Dr. Muhamad Akmal Saleh berkata, menerusi FoSIM pengguna dapat mengenal pasti sama ada makanan yang dijual itu memenuhi keperluan amalan kebersihan bagi mengelakkan berlakunya keracunan makanan.
Menurutnya, sebagai negeri pelancongan, kerajaan negeri mengambil berat tentang kualiti dan tahap keselamatan makanan home-made yang dijual di Melaka.
“Mana-mana pengguna yang datang ke negeri ini, sebelum hendak beli makanan daripada pengusaha beroperasi di rumah, mereka disaran menilai sama ada peniaga berdaftar atau tidak dengan FoSIM.
“Jika tidak berdaftar, ada kemungkinan besar makanan disediakan pengusaha di rumah tidak dijamin daripada segi keselamatan kerana mereka tidak mendapatkan pelalian vaksin anti-tifoid yang kita tahu dapat mengelakkan keracunan makanan,” katanya.
Beliau berkata demikian dalam sidang akhbar selepas merasmikan Sambutan Hari Keselamatan Makanan Sedunia peringkat negeri dan Anugerah Medan Selera Bersih, Selamat dan Sihat di Pusat Dagangan Antarabangsa Melaka (MITC), Ayer Keroh di sini, hari ini.

Mengulas lanjut, Muhamad Akmal berkata, meskipun ia tidak diwajibkan tetapi penyenaraian itu dapat memberi pilihan kepada pengguna memilih produk makanan yang bersih dan terjamin.
Tambahnya, hanya tiga syarat diperlukan iaitu berdaftar dengan FoSIM secara percuma, mendapatkan pelalian vaksin anti-tifoid dan menjalani latihan pengendalian makanan dari sekolah latihan pengendali makanan diiktiraf Kementerian Kesihatan (KKM). – KOSMO! ONLINE


Polis kesan pemandu lagak samseng jalanan di Bandar Tun Hussein Onn
Oleh HARRITH HISHAM

20 September 2022, 9:25 pm
KAJANG – Polis sedang mengesan seorang pemandu lelaki disyaki terlibat dalam kes samseng jalanan apabila menghalang dan menakutkan sebuah keluarga secara jenayah di kawasan Bandar Tun Hussein Onn, di sini Ahad lalu.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima laporan berhubung video tular di Facebook menunjukkan sebuah kereta jenis Honda City bewarna merah yang dipandu seorang lelaki telah berhenti secara tiba-tiba dihadapan mangsa.
Menurutnya, tindakan suspek itu bertujuan menghalang kereta mangsa yang dipandu seorang lelaki bersama keluarganya di persimpangan lampu isyarat berhadapan Econsave, Jalan Suakasih, di sini.
“Siasatan awal mendapati, mangsa tidak mengenali suspek dan telah dihalang serta dikejar supaya berhenti hingga mendatangkan bahaya.
“Akibat takut, mangsa terus memandu kereta meninggalkan suspek daripada bertembung semula,” katanya dalam kenyataan hari ini.
Mohd. Zaid berkata, kes disiasat di bawah Seksyen 506 Kanun Keseksaan.

“Pihak polis menyeru supaya orang awam yang mempunyai maklumat tentang kejadian ini boleh memaklumkan di balai polis yang berdekatan,” ujarnya. – KOSMO! ONLINE


Kelapa tua pun pos?
Oleh KOSMO!

20 September 2022, 10:47 pm
PETALING JAYA – Nasib baik hanya buah kelapa bukan pos dengan pokok sekali.
Itu antara reaksi netizen apabila melihat sekeping gambar yang tular di laman sosial berkaitan ‘parcel’ atau bungkusan yang perlu dihantar oleh seorang posmen.
Berdasarkan gambar tersebut, kelihatan dua biji kelapa yang lengkap dengan alamat menjadi antara ‘item’ yang perlu dihantar posmen tersebut.
Lebih melucukan, kelapa tersebut tidak berbalut atau berbungkus serta siap dengan tangkalnya sekali.
Difahamkan gambar tersebut dikongsi oleh seorang posmen, bagaimanapun tidak dinyatakan kelapa itu untuk dihantar ke mana dan bila gambar itu dirakam.
Namun, kelapa tersebut perlu dihantar menggunakan khidmat bayar selepas penghantaran (COD).

Susulan perkongsian itu, ada netizen merasakan item yang dikirimkan itu sangat ‘rare’ dan ada juga yang menyatakan mungkin penerima amat memerlukan kelapa itu.
“Nasib baik dia kirim buah sahaja, bukan dengan pokok sekali, apapun ‘item’ pos kali ini betul-betul ‘rare’, syabas posmen yang dapat item ini, ” kata Isa Antah.
“Tolong ja la delivery. Pesakit kanser yang menjalani radioterapi contohnya sangat memerlukan air buah kelapa, mana kita tau, orang tu perlu tapi tidak boleh keluar rumah,” tulis Wisiah Minshin.
Turut meninggalkan komen adalah seorang lagi pengguna dikenali sebagai Rafidah Murad.
“Penerima mungkin ada sakit atau kekangan yang tak boleh keluar membeli, nak suruh orang nanti menyusahkan,jadi gunalah kidmat penghantaran, bersangka baik sajalah kita,”ujarnya.-KOSMO! ONLINE


Usul lebih 10 inisiatif untuk Belanjawan 2023
Oleh MOHAMAD NAUFAL MOHAMAD IDRIS

20 September 2022, 10:10 pm
SHAH ALAM- Kementerian Sumber Manusia (KSM) telah mengusulkan lebih 10 inisiatif baharu kepada Kementerian Kewangan (MOF) bagi Belanjawan 2023.
Menterinya, Datuk Seri M. Saravanan berkata, kesemua inisiatif baharu itu bagi membangunkan industri 4.0, yang kini sedang pesat di seluruh dunia.
“Kita fokus pada cabaran yang ini (pembangunan industri 4.0) yang mana, kita mahu lahirkan pekerja yang berdaya saing dalam dunia digital,” katanya semasa menghadiri Perhimpunan Keluarga Kesatuan Sekerja Se-Malaysia 2022 di Pusat Konvensyen Shah Alam (SACC), di sini, hari ini.
Menurutnya, kementeriannya turut mengusulkan bajet tambahan bagi melaksanakan skim jaringan keselamatan untuk membantu golongan suri rumah.
Dalam pada itu, kerajaan meluluskan Geran Pembangunan Kesatuan Sekerja (GPKS) yang bernilai RM2.6 juta.
“Kerajaan sentiasa menghargai jasa serta sumbangan kesatuan sekerja.

“Namun, kesatuan sekerja perlu berubah dengan menjadi rakan strategik kepada majikan serta kerajaan, ” ujarnya. – KOSMO! ONLINE


Lelaki sampai hati tinggalkan teman wanita pengsan semasa merajuk
Oleh KOSMO!

20 September 2022, 10:30 pm
JAKARTA – Sebuah klip video tular di media sosial Indonesia memaparkan perbuatan seorang lelaki meninggalkan kekasihnya yang pengsan semasa merajuk di sebuah kafe, lapor laman berita Suara.com.
Video itu dimuat naik dalam akaun Instagram @jatimku.
Rakaman memaparkan senario seorang wanita bertudung warna coklat bertengkar dengan teman lelakinya di sebuah kafe.
Gadis itu berbalah dengan teman lelakinya yang sedang berkumpul bersama rakan-rakannya.
Lelaki itu sempat mengelak apabila wanita itu cuba memukulnya di muka. Sejurus selepas itu, teman wanitanya pengsan dan rebah ke tanah.
Lelaki itu bukan sahaja  tidak membantu kekasihnya, malah segera meninggalkan tempat kejadian. Beberapa pengunjung lain hanya menyaksikan kejadian tersebut.

Video berkenaan mendapat perhatian netizen di ruangan komen.
“Maksudnya lelaki itu tidak sayang,” kata seorang netizen.
“Tidak semua perempuan merajuk mahu dipujuk. Mungkin perlukan masa sendirian,” komen netizen lain. – AGENSI


Saya lihat awak dah sempurna, tidak perlu ‘edit’ lagi – UAI
Oleh KOSMO!

20 September 2022, 10:51 pm
PETALING JAYA – “Alhamdulillah, saya lihat awak dah sempurna, tak perlu edit (sunting) lagi”.
Demikianlah kata-kata yang ditinggalkan oleh pendakwah bebas, Ustaz Azhar Idrus menerusi ruangan komen pada gambar yang dimuat naik oleh seorang pengguna Facebook, Faiz Noor hari ini.
Menerusi gambar yang dikongsikan Faiz di kumpulan Facebook, Edit Apa Hari Ni? telah mendapat perhatian ramai temasuklah pendakwah popular tersebut.
Faiz yang juga orang kurang upaya (OKU) dilihat meminta ahli kumpulan Facebook tersebut untuk menyunting gambarnya bersama keluarga agar kelihatan seperti manusia biasa (sihat tubuh badan).
‘Boleh tak edit (sunting) badan saya sempurna macam orang normal, teringin sangat nak tengok,” tulisnya.
Namun, rata-rata orang ramai tetap memuji keadaan Faiz yang dikatakan sudah cukup sempurna dan tidak mempunyai sebarang kecacatan untuk diubah.

Mereka turut memberikan kata-kata semangat kepada Faiz agar terus percaya diri serta tidak perlu berasa malu dengan keistimewaan tubuh badannya.
“Awak cukup sempurna, semoga tuan diberikan kesihatan yang baik, sentiasa dilimpahi rezeki yang melimpah ruah dan sentiasa berada di dalam lindungan Allah serta rahmat Allah S.W.T.,” kata Cik Da Shabli.
“Awak sebaik-baik ciptaan Allah abang. Sebak baca hantaran ini dan komen kawan-kawan lain. Semoga sentiasa dimurahkan rezeki dan diberikan kesihatan yang baik untuk abang dan keluarga,” ujar Daia Aziz. – KOSMO! ONLINE


Lelaki maut, motosikal bertembung trak pikap
Oleh AIMUNI TUAN LAH

20 September 2022, 8:56 pm
GUA MUSANG – Seorang lelaki maut selepas motosikal yang ditunggangnya hilang kawalan sebelum bertembung dengan sebuah trak pikap di laluan bertentangan di Kilometer 70, Jalan Gua Musang-Kuala Krai di sini hari ini.
Dalam kejadian pada pukul 11.30 pagi itu, mangsa, Mohammad Rizuan Hassan, 24, dari Kampung Setek, Kok Lanas dekat Ketereh terseret di atas jalan raya dan meninggal dunia di lokasi kejadian.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa menunggang motosikal jenis Yamaha Y15 sedang dalam perjalanan dari arah Gua Musang menghala ke Kuala Krai.
Menurutnya, semasa melalui jalan berbukit, motosikal mangsa dipercayai hilang kawalan dan memasuki laluan bertentangan.
“Insiden itu menyebabkan sebuah trak pikap jenis Toyota Hilux yang dipandu seorang lelaki berusia 29 tahun tidak sempat mengelak sebelum bertembung dengan motosikal mangsa.
“Kemalangan tersebut mengakibatkan mangsa terseret di atas jalan raya sebelum meninggal dunia di lokasi kejadian,” katanya dalam satu kenyataan di sini hari ini.

Choon Foo berkata, pemandu Toyota Hilux itu bagaimanapun tidak mengalami sebarang kecederaan.
Menurutnya, mayat mangsa dibawa ke Jabatan Forensik Hospital Gua Musang di sini untuk dibedah siasat. – KOSMO! ONLINE


Kontinjen Terengganu kuasai e-Sukan Sukma 2022
Oleh MUHAMAD ARDIE PUTRA SUHAIMI

20 September 2022, 8:41 pm
KONTINJEN Terengganu menepati ramalan apabila mendominasi saingan e-Sukan pada Sukan Malaysia (Sukma) 2022 selepas meraih dua pingat emas daripada lima acara yang dipertandingkan kali ini.
Pada saingan e-Sukan yang berlangsung selama tiga hari bermula 17 hingga 19 September, skuad Terengganu meraih pingat emas menerusi acara double dan berpasukan acara permainan video Pro Evolution Soccer (PES).
Sementara itu, Negeri Sembilan pula menyambar satu pingat emas acara PES bagi kategori individu selain Kelantan mendominasi permainan Mobile Legends Bang Bang dan Johor meraih pingat emas bagi permainan Dota 2.
Atlet e-Sukan Terengganu, Muhammad Faizal Razali yang beraksi bagi kategori double dan berpasukan mengakui cukup berpuas hati kerana pengorbanan sejak 2019 membuahkan hasil apabila dapat menghadiahkan dua pingat emas buat negeri kelahirannya.
“Saya bersyukur dapat meraih kejayaan berganda kali ini kerana perjalanan untuk mendapatkan pingat emas bukannya mudah kerana pasukan sudah pun dibentuk sejak 2019 bagi persiapan mengharungi Sukma 2020.
“Selepas Sukma 2020 dibatalkan, kami tidak berputus asa dengan terus menjalani latihan bagi memastikan impian untuk meraih pingat emas temasya Sukma seterusnya berjaya direalisasikan,” katanya ketika ditemui Kosmo! di Kuala Lumpur.

Muhammad Rafiq Firdaus yang bergandingan dengan Faizal pula mengucapkan terima kasih kepada Majlis Sukan Negeri (MSN) Terengganu yang mengambil mereka untuk menjadi atlet sepenuh masa.
“Ini adalah keputusan yang cukup menggembirakan dalam karier kami dan terima kasih diucapkan kepada MSN Terengganu kerana memberi platform buat kami menyerlahkan bakat dalam arena e-Sukan tanah air,” katanya.
Pada aksi final acara double dan berpasukan, skuad Terengganu berjaya menewaskan Johor untuk kedua-dua kategori dengan keputusan 2-0. – KOSMO! OLINE


Henti ‘kempen’ burukkan Langkawi – Muhammad Sanusi
Oleh JAMLIAH ABDULLAH

20 September 2022, 8:46 pm
ALOR SETAR – Menteri Besar, Datuk Seri Muhammad Sanusi Md. Nor menasihatkan orang ramai supaya tidak lagi ‘berkempen’ memburukkan Langkawi dengan pelbagai persepsi negatif termasuk menyifatkannya sebagai ‘pulau kayangan’.
Kata beliau, berbanding Thailand, kos melancong di Langkawi jauh lebih murah memandangkan kejatuhan mata wang ringgit ketika ini.
“Itu adalah kempen negatif untuk Langkawi, saya harap ia dapat dihentikan. Biasa sahaja, tak mahal di Langkawi.
“Thailand lagi mahal (kos) sebab duit dia lagi besar sekarang lebih baik pergi Langkawi,” katanya selepas Sesi Dialog Bajet 2023 Kerajaan Negeri Kedah di sini hari ini.
Akhbar sebelum ini melaporkan keghairahan rakyat Malaysia memilih untuk bercuti di Thailand boleh menjejaskan industri pelancongan negara termasuk di Langkawi apabila kedatangan ke pulau peranginan itu semakin menyusut.
Mengulas lanjut, kata Muhammad Sanusi, pihaknya juga melihat bahawa trend rakyat Malaysia ke Thailand ketika ini adalah sementara sahaja dan tidak akan menjejaskan sektor pelancongan negeri ini termasuk Langkawi untuk jangka masa panjang.

“Saya rasa itu biasa sahaja, pelancong nak pergi Thailand, kita tak boleh nak halang kerana mungkin Thailand buat sesuatu sebagai tarikan. Jadi kita kena tingkatkan tarikan di tempat kita.
“Setakat ini Langkawi mencatatkan kemasukan pelancong menggalakkan dan akan capai sasaran menjelang Disember ini,” ujarnya. – KOSMO! ONLINE


Pelajar ditembak mati kerana tersilap masuk kereta
Oleh KOSMO!

20 September 2022, 8:30 pm
TAMPA, FLORIDA – Seorang pelajar universiti di negeri Florida, Amerika Syarikat ditembak mati awal Sabtu lalu selepas cuba memasuki kereta yang salah, lapor stesen penyiaran NBC News, semalam.
Mangsa yang dikenal pasti sebagai Carson Senfield, ketika kejadian, dilaporkan baru turun dari sebuah kenderaan Uber untuk pulang ke rumahnya sekitar pukul 1 pagi (waktu tempatan).
Polis berkata, pelajar Universiti Tampa tersebut selepas itu cuba memasuki sebuah kereta lain yang diparkir di kawasan berhampiran. Seorang lelaki berada di tempat duduk pemandu ketika itu, lapor stesen penyiaran Fox 13.
Pemandu kereta yang dikatakan bimbang dengan keselamatan dirinya serta tidak mengetahui mengapa Senfield cuba masuk ke dalam keretanya, bertindak menembak mangsa pada bahagian atas badan.
Mangsa disahkan mati di tempat kejadian kira-kira pukul 1.30 pagi (waktu tempatan), kata polis, manakala penembak berkenaan kekal berada di lokasi kejadian dan memberikan kerjasama kepada detektif.
“Kami mengucapkan takziah kepada keluarga dan rakan-rakan pelajar berkenaan serta semua yang terlibat dalam insiden ini.

“Pihak universiti menghargai semua masyarakat setempat dan turut berduka atas kehilangan tragis ini,” kata Universiti Tampa dalam satu kenyataan.
Siasatan masih berlangsung dan sebarang dakwaan yang mungkin diambil akan diputuskan oleh Pejabat Peguam Negara, kata polis. – Agensi


Runtuhan kuari: Jengkaut kedua dijumpai
Oleh ASLIZA MUSA

20 September 2022, 8:33 pm
IPOH – Sebuah lagi jengkaut yang disyaki tertimbus runtuhan batu dalam kejadian di tapak kuari dekat Keramat Pulai di sini Mac lalu berjaya ditemui petang tadi.
Penolong Pengarah Operasi Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, bangkai jentera itu ditemui pada pukul 5.02 petang.
Katanya, jentera itu ditemukan pada jarak tiga meter dari lokasi jengkaut pertama dan rangka tulang dipercayai milik mangsa runtuhan batu kuari dijumpai.
“Unit anjing pengesan (K9) telah pun digerakkan ke lokasi jengkaut dijumpai. Setakat ini kedudukan mangsa belum diketahui dengan tepat disebabkan terdapat timbunan batu besar di atas jentera berkenaan.
“Buat masa sekarang, operasi dihentikan sementara pada pukul 7 petang tadi dan akan disambung esok pukul 8 pagi,” katanya di sini hari ini.
Sementara itu, tinjauan di lokasi kejadian mendapati isteri kepada Itam Lasoh, 43, pekerja kuari yang dipercayai tertimbus dalam kejadian itu tiba dengan ditemani keluarganya sekitar pukul 5 petang.

Wak Uda Bah Kim, 41, bagaimanapun enggan mengulas lanjut dan hanya memaklumkan menerima maklumat penemuan itu daripada pihak polis.
“Buat masa ini saya tidak mahu cakap apa-apa. Polis maklumkan berita ini dan saya terus datang ke sini (lokasi kejadian) untuk tahu lebih lanjut,” katanya. – KOSMO! ONLINE


Agong, permaisuri naiki bas khas hadiri Istiadat Pemakaman Ratu Elizabeth II
Oleh KOSMO!

20 September 2022, 8:42 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah telah berkenan mencemar duli menaiki bas bersama Baginda Raja-Raja dan Ratu-Ratu serta ketua-ketua negara asing.
Keberangkatan baginda berdua itu bagi menghadiri Istiadat Pemakaman Negara mendiang Ratu Elizabeth II di London, United Kingdom, yang telah berlangsung semalam.
Istana Negara dalam satu kenyataan di laman Facebook juga memaklumkan Seri Paduka Baginda berdua turut berkenan menaiki bas bersama Raja-Raja dan Ratu-Ratu serta ketua-ketua negara asing untuk berangkat menghadiri Majlis Resepsi Baginda Raja United Kingdom, Raja Charles III, dan Istiadat Penghormatan Terakhir mendiang Ratu Elizabeth II di London pada 18 September 2022 lalu.
“Raja-Raja dan Ratu-Ratu negara asing yang berangkat menaiki bas untuk ulang-alik semasa majlis dan istiadat-istiadat tersebut termasuk Baginda-Baginda Raja Philippe dan Ratu Mathilde (Belgium); Raja Felipe dan Ratu Letizia (Sepanyol); Raja Carl XVI Gustaf dan Ratu Silvia (Sweden), Raja Abdullah dan Ratu Rania (Jordan) serta Raja Belanda Willem-Alexander dan Ratu Maxima.
Baginda Maharaja Jepun, Maharaja Naruhito, dan Sultan Brunei, Sultan Hassanal Bolkiah Mu’izzaddin Waddaulah juga berkenan menaiki bas istimewa yang telah disediakan oleh Kerajaan United Kingdom bagi memudah dan melancarkan pergerakan ke majlis dan istiadat tersebut.-KOSMO! ONLINE


Sukma 2022: Terengganu kuasai e-Sukan
Oleh MUHAMAD ARDIE PUTRA SUHAIMI

20 September 2022, 8:58 pm
KONTINJEN Terengganu menepati ramalan apabila mendominasi saingan e-Sukan temasya Sukan Malaysia (Sukma) 2022 selepas meraih dua pingat emas daripada lima acara yang dipertandingkan kali ini.
Pada saingan e-Sukan yang berlangsung selama tiga hari bermula 17 hingga 19 September, skuad Terengganu meraih pingat emas menerusi acara double dan berpasukan acara permainan video Pro Evolution Soccer (PES).
Sementara itu, Negeri Sembilan pula menyambar satu pingat emas acara PES bagi kategori individu selain Kelantan mendominasi permainan Mobile Legends Bang Bang dan Johor meraih pingat emas bagi permainan Dota 2.
Atlet e-Sukan Terengganu, Muhammad Faizal Razali yang beraksi bagi kategori double dan berpasukan mengakui cukup berpuas hati kerana pengorbanan sejak 2019 membuahkan hasil apabila dapat menghadiahkan dua pingat emas buat negeri kelahirannya.
“Saya bersyukur dapat meraih kejayaan berganda kali ini kerana perjalanan untuk mendapatkan pingat emas bukannya mudah kerana pasukan sudah pun dibentuk sejak 2019 bagi persiapan mengharungi Sukma 2020.
“Selepas Sukma 2020 dibatalkan, kami tidak berputus asa dengan terus menjalani latihan bagi memastikan impian untuk meraih pingat emas temasya Sukma berjaya direalisasikan,” katanya ketika ditemui Kosmo! di Kuala Lumpur semalam.

Muhammad Rafiq Firdaus yang bergandingan dengan Faizal pula mengucapkan terima kasih kepada Majlis Sukan Negeri (MSN) Terengganu yang mengambil mereka untuk menjadi atlet sepenuh masa.
“Ini adalah keputusan yang cukup menggembirakan dalam karier kami dan terima kasih diucapkan kepada MSN Terengganu kerana memberi platform buat kami menyerlahkan bakat dalam arena e-Sukan tanah air,” katanya.
Pada aksi final acara double dan berpasukan, skuad Terengganu berjaya menewaskan Johor untuk kedua-dua kategori dengan keputusan 2-0. – KOSMO! ONLINE


Gandingan Gilbert-Julfaddli raih emas walaupun berlatih sehari
Oleh MUHAMMAD ZUHAILY BADLISHAH

20 September 2022, 9:09 pm
PENGALAMAN luas di peringkat antarabangsa membolehkan Gabriel Gilbert Daim tidak berdepan masalah untuk meraih pingat emas 3 meter (m) papan anjal seirama lelaki pada Sukan Malaysia (Sukma) MSN 2022.
Gabriel pernah meraih pingat perak pada Sukan Komanwel Birmingham 2022 bersama Muhammad Syafiq Puteh dalam acara berkenaan dengan catatan 376.77 mata pada aksi final di Pusat Akuatik Sandwell bulan lalu.
Walaupun kali ini berbeza gandingan, ia dilihat bukan masalah besar buat Gabriel, 20, apabila mengungguli 3m papan anjal Sukma 2022 bersama Julfaddli Jali di Pusat Akuatik Nasional, Bukit Jalil semalam.
“Saya tidak pernah berlatih dengan Julfaddli sebelum ini kerana dia di Sabah, manakala saya pula di Kuala Lumpur bersama skuad kebangsaan.
“Kami cuma ada masa sehari untuk berlatih apabila Julfaddli tiba di Kuala Lumpur dua hari lalu. Bukan mudah sebenarnya untuk dapatkan persefahaman bagi acara seirama.
“Saya ikut rentaknya dalam latihan. Setiap penerjun ada cara yang berbeza ketika melakukan lompatan, jadi hari ini kami cuba lakukan yang terbaik,” katanya.

Julfaddli pula mengakui teruja kerana dia menimba pengalaman berharga dapat bergandingan bersama Gabriel yang juga pernah meraih pingat perak 3m papan anjal pada Sukan SEA Hanoi 2021.
Gandingan Sabah itu meraih emas dengan 317.37 mata diikuti pemenang perak dari Wilayah Persekutuan, Nurqayyum Nazmi-Yong Rui Jie (308.40 mata) dan pasangan Sarawak, Elvis Priestly-Soh Tze Kang di tempat ketiga (303.84 mata). – KOSMO! ONLINE